Эсон-омон, соғ-саломат юрибсанми? Невараларим ўйнаб-кулиб юришибдими? Келинимни хафа қилмаяпсанми?\nМендан сўрасанг, яхшиман. Ўз уйим, ўлан тўшагимни фақат тушларимда кўраман. Уйни, невараларимни қаттиқ соғиндим. Икки йил бўлса ҳам бу ерга ўргана олмаяпман. Ахир бир дарахтни иккинчи жойга ўтқазсанг, илдиз олиши қийин бўладику, одам ҳам шундай экан.\nЖуда тез қариб қолгандайман. Сизларга керак бўлмай қолдим. Болаларга қараб турсин, деб, энага олибсизлар. Ахир бу ишни ўзим яхши эплардимку...\nБугун сенинг чақалоқлик давринг тушимга кирибди, ўғлим. Шу куни иситмалаб, эрталабгача ухламай, мени ҳам ухлатмаган эдинг. Даданг вафот этгандан кейин мен уч опанг ва сен билан ёлғиз қолдим. Қўшнилар маслаҳат беришди: "Ўзинг ишсизсан, болаларни болалар уйига ўтказиб юбор, иш топганда қайтариб оласан". Шу гапни айтган одамни таёқ билан ҳайдашга тайёр эдим. Аёл бошим билан қурилишда эркаклар билан баравар ишлаб, сизларни бошқалардан кам қилмай ўстирдим.\nТушимга раҳматли даданг кирибди. «Нега, нега шундай бўлди? Менку, автоҳалокат туфайли кўчада жон бердим, сенчи, ўз уйимизда жон бериш ҳуқуқидан сени нега айиришди?», – деб роса куйинди.\nБу ерда бизга яхши қарашяпти, барака топкурлар. Ҳеч ким «фарзандларингиз сиздан воз кечди», деб таъна қилаётгани йўқ.\nУззукун сизларни ўйлайман. Тарбияда хатога йўл қўйганмиканман, деб ўйлаб қўяман, баъзида. Баъзида бир қўшиқни эшитиб қоламан, сўзлари юракни яралайди: «Сенда юрак йўқ!» Қўшиқдаги бу сўзлар ошиқнинг маъшуқасига таънаси, холос. Лекин, сен билан келинимга қарата айтилгандай бўлиб туюляпти. Шу қўшиқни эшитсам, қулоқларимни беркитиб оладиган бўлдим. Сизлар ҳам бир куни қарийсизлар. Лекин менинг тақдиримни сизларнинг бошингларга солмасликни Аллоҳдан ёлвориб сўраяпман. Осойишталик ва бахтни ўз уйингларда топинглар, илойим!\nКуним битиб бораётганга ўхшаяпти, ўғилгинам, Аллоҳнинг элчилари бундан хабар беряпти. Сенлар ташлаб юборган жойдан Яратган Эгам мени албатта олиб кетади ва ҳеч қачон ташлаб юбормайди, бунга ишончим комил.\nСалом билан онажонинг.\nМактубни Б. РЎЗИМАТОВА нашрга тайёрлади., 2018-11-20, 10:45 196


«Олти очколик ўйин». Неймар «Реал»га керакми ёки «Барселона»га? » Ўзбекистон янгиликлари – Zamin.uz\n«Олти очколик ўйин». Неймар «Реал»га керакми ёки «Барселона»га?\n14 август 2019, 14:38\nНеймарнинг трансфери гоҳ «Реал», гоҳ «Барселона» билан боғланиб, ўзига хос рақобатни эслатиб юбораётгандек туюлса-да, аслида ундай эмас ва олти-етти йил олдинги пойга билан солиштириш ноўрин. Ўшанда ростан ҳам Испания грандлари «Сантос»да порлаётган юлдузда Роналду ва Мессининг ўринбосарини кўришган ва уни клубга олиб келиш учун қаттиқ ҳаракат қилишганди.\nМенимча, ҳозир ундай эмас. Аксинча, Неймарнинг Испанияга қайтмоқчи бўлаётгани клубларга имкониятдан кўра, хавотир тақдим этаётгандек. Умуман, Ла Лига фаворитларига Неймар керакми ўзи?\n«Реал»ни олайлик. Зидан олиб келмоқчи бўлган навбатдаги юлдуз сифатида Мбаппе ёки Неймардан кўра, кўпроқ Погбани истаганини тушунса бўлади. Барибир таркибда юлдузларнинг жойлаштирилиши масаласи қандайдир мувозанатни талаб қилади. «Реал» ҳужум чизиғига Азарни сотиб олди ва уни олдинги чизиқнинг асосий юлдузи сифатида кўрмоқда. Бу ҳолатда энди Неймарнинг ҳам қўшилиши (бунинг устига, Неймар ҳам айнан чап қанотга оғиб ўйнайди) қандай оқибатга олиб келиши аниқ эмас. Погба эса, марказий ярим ҳимоянинг юлдузи бўлиши керак эди ва у Азарга ҳалақит қилмасди, аксинча, ёрдам берарди. Шу нуқтайи назардан, бугунги «Реал» таркибига етишмаётган қисм айнан Неймар деб ўйламайман.\n«Барселона»да бироз бошқача, бу ерда «асосий юлдуз» деган савол йўқ, «Месси ва бошқалар» бор. Барселонада Неймарнинг ўзи ҳам «Мессининг ёрдамчиси» бўлишга қарши эмасдек, яъни бундай муаммо чиқмайди. Аммо Гризманнинг келиши ва Суареснинг ҳамон таркибда экани, Неймарга эҳтиёж пайдо қиладими? Майли, Коутиньо тескари йўналишда Парижга кетсин, Дембеледан ҳам бир амаллаб қутулишди дейлик. Шундай бўлса ҳам, асосий таркибда Месси – Неймар – Суарес – Гризманн тўртлигини тасаввур қилиш ҳам қийин. Албатта, бу жуда қизиқ бўларди, жамоа ҳозиргидан кучлироқ бўлиши аниқ – аммо Неймарга тўланадиган катта пул даражасида эҳтиёж йўқ, демоқчиман холос.\nХуллас, бир нарса шубҳасиз, Неймар – топ футболчи, унинг таркибда бўлиши «Реал»ни ҳам, «Барселона»ни ҳам кучайтиради. Лекин бу фарқ унга тўланадиган йирик трансфер суммаси қадар эмас, клубларнинг Неймарга эҳтиёжи нима қилиб бўлса ҳам, уни сотиб олиш кераклигини кўрсатмаяпти. Хўш, унда нега Перес ҳам, Бартомеу ҳам Неймардан воз кечиб қўя қолишмаяпти?\nУндай қила олмайдилар. Агар Перес Неймардан воз кечса, «Барселона» уни қўлга киритиши, Бартомеу истамаса, «Реал» улоқни олиб кетиши мумкин. Энди, жамоалар бразилиялик футболчини қўлга киритиш имкониятидан воз кечиш баробарида, бу имкониятни рақибга бериб қўядилар. Перес Неймар ҳисобига жамоасини кучайтириш имкониятидан осонгина воз кечиши мумкиндир, аммо «Барселона»нинг Неймар билан кучайишини истамайди. Неймар учун тўланиши мумкин бўлган трансфер суммасининг ярми айнан мана шу фактор туфайли, деб ҳам тушунаверинг.\nМен бир нарсага аминман, агар Неймар Париж клуби билан янги шартнома имзолаганда ёки турли хабарларда айтилганидек, «Ювентус», «Манчестер Юнайтед» каби бирор клубларга трансфер бўлганида, Перес ва Бартомеу учун айни муддао бўларди. Улар буни истаган бўлишлари ҳам мумкин. Йўқ, Неймарнинг айнан Испания остонасига жойлашиб олгани ҳар икки клубга муаммо туғдираётгандек.\nБу худди футболдаги «олти очколик ўйин»га ўхшайди. Масалан, чемпионлик учун курашаётган икки жамоа ўзаро ўйнаганда, шарҳловчилар бу иборани кўп ишлатишади. Бу ўйиндаги ғалаба олти очкога тенг – ҳам сиз уч очкони оласиз, ҳам асосий рақиб уч очкодан маҳрум бўлади. Бу ўйин икки жамоа очколарини тенглаштириши ҳам ёки фарқни олти очкогача ошириши ҳам мумкин. Мана шунақа масъулиятли ўйин.\n«Реал» ва «Барселона» бундай ўйинларда кўп куч синашишган. Деярли ҳар мавсум, айниқса илк классико олти очколик ўйинга айланади. Энди эса, бундай тўқнашув трансфер бозорига ҳам кўчган. Неймарнинг трансфери клубларга тўлиқ уч очко олиб келмаслиги мумкин, лекин рақибни уч очкодан маҳрум қилиши аниқ...\nЯнгиликлар » Спорт » «Олти очколик ўйин». Неймар «Реал»га керакми ёки «Барселона»га?\n14:50 Озодбек Назарбеков Дилноза Кубаева билан боғлиқ миш-мишларга ойдинлик киритди (видео)\n14:19 Тошкент шаҳар бош имом хатиби ўзгарди\n13:45 Андижон шаҳри ҳокими ишдан олинади\n13:15 Оилавий тадбиркорлик — фаровонлик калити\n12:50 Қарздорнинг мулки хатланган кейин қарзини тўлади\n12:20 15 та янги қонун маъқулланган Сенат ялпи мажлиси қандай ўтди?\n11:50 «Мактаб очган одам бамисоли қамоқхонани ёпгандек гап» — Шавкат Мирзиёев ўқитувчилар давлатнинг фахри эканини айтди\n11:00 Америкалик хаёлий гитарани чалиш бўйича жаҳон чемпионатида ғолиб бўлди\n10:33 «Шарғункўмир»даги иш ташлашдан кейин корхонанинг 9 нафар раҳбари ишдан кетди\n10:09 Конор Макгрегор 2019 йил охиригача жанг ўтказади\n09:39 Бухорода ҳарбий қисм ходими пора билан ушланди\n09:11 Шаҳрам Ғиёсов собиқ жаҳон чемпионини биринчи раунддаёқ нокаутга учратди (видео)\n15:57 «Реал»га трансфер битимларини тузиш тақиқланиши мумкин\n23:30 «Эл класико»ни бошқарадиган ҳакам номи маълум бўлди\n17:22 «Реал» футболчилари «Барселона»га қарши ўйинда вазиятни ўнгламоқчилар\n13:09 "Реал" ўсмирлари ЕЧЛ баҳслардан чиқиб кетди\n15 та янги қонун маъқулланган Сенат ялпи мажлиси қандай ўтди?\nАндижон шаҳри ҳокими ишдан олинади\nОилавий тадбиркорлик — фаровонлик калити\nҚарздорнинг мулки хатланган кейин қарзини тўлади\n«Мактаб очган одам бамисоли қамоқхонани ёпгандек гап» — Шавкат Мирзиёев ўқитувчилар давлатнинг фахри эканини айтди\n«Шарғункўмир»даги иш ташлашдан кейин корхонанинг 9 нафар раҳбари ишдан кетди\nБухорода ҳарбий қисм ходими пора билан ушланди\nАмерикалик хаёлий гитарани чалиш бўйича жаҳон чемпионатида ғолиб бўлди\nТрамп Европа билан савдо урушини бошлайдими?\nТрамп Хитой учун божни 10 фоизмас, 15 фоизга ўзгартирди\nКонор Макгрегор 2019 йил охиригача жанг ўтказади\nШаҳрам Ғиёсов собиқ жаҳон чемпионини биринчи раунддаёқ нокаутга учратди (видео)\nАзизбек Абдуғофуров: "Ўзбекистонга кўпроқ камарлар олиб келишни истайман"\nАПЛ. "Ливерпуль" "Арсенал"ни мағлубиятга учратди\n«Реал» Неймар учун «ПСЖ»га 120 млн. евро ва икки нафар ўйинчисини бермоқчи\nПрофессионал бокс. Азизбек Абдуғофуров Россиялик боксчини нокаутга учратди\nОзодбек Назарбеков Дилноза Кубаева билан боғлиқ миш-мишларга ойдинлик киритди (видео)


ЎзА - Наманганлик тадбиркор янги шашка ўйинини ихтиро қилди\n15.01.2018 17:23 Чоп этиш версияси\nНаманганлик тадбиркор янги шашка ўйинини ихтиро қилди\nНаманган вилоятининг Норин туманидаги Дўмар қишлоғида яшовчи тадбиркор Улуғбек Ирисбоев янги шашка ўйинини ихтиро қилди.\n1972 йилда туғилган Улуғбек болалигидан шахмат-шашка ўйнашга қизиқар, ўқувчилик йилларида ушбу спорт тури бўйича мактаб, туман, вилоят миқёсидаги мусобақаларда ғолибликни ҳеч кимга бермас эди. Эътиборлиси, у ўзи ўйнаганда ҳам ёки бошқалар иштирокидаги “ақл жанги”ни мухлис сифатида кузатганда ҳам рақибларнинг ўзига хос комбинацияларини дафтарга қайд қилиб боришдан эринмас, уйига бориб уларни такрорлар, турли вариантларни қўллаб, такомиллаштириб борар эди.\nКейинчалик ҳам шахмат-шашка ҳаётининг ажралмас қисми сифатида тафаккурини чархлаб боришга кўмаклашди, бу эса уни нафақат шашка ўйинининг устаси, балки бу борадаги янги ихтиро муаллифи бўлишига туртки берди. Дарҳақиқат, Улуғбек ёшлигидан шашка тахтаси олдига ўтирар экан, ўзига ўзи “нега фақат қора катакларда ўйналади? Оқ катакларда ёки бошқача услубда ўйнаб бўлмайдими?”, деган савол бераверар эди. Бу савол йиллар мобайнида ғояга, ғоя эса мақсадга айланди.\nУлуғбек Ирисбоев ниҳоят 2012 йилда оқ ва қора катакларда бирдек ўйналадиган шашка яратиш устида изланишни бошлади. Орадан уч йил ўтиб, шашка тошларининг юриш қоидаларини, бешинчи йилга келиб эса ўйин қоидаларини такомилига етказди ва шашка тарихида янгилик яратди.\n– Ғояни амалга оширишда вилоят ҳудудий инновация фаолияти ва технологиялар трансфери маркази раҳбари, техника фанлари доктори, профессор Рустам Муродовнинг маслаҳат ва тавсиялари муҳим ўрин тутди, – дейди У.Ирисбоев. – Қолаверса, шашканинг яратилиши ҳам унда ўйнаш каби бир кишининг иши эмаслигига амин бўлдим. Ўқувчи қизим ва жиянларимнинг кўмагисиз балки ихтирони охиригача етказа олмаган бўлар эдим. Улар мен билан теппа-тенг ўйнаб, янги қоидалар яратишга ёрдам берди. Янги шашка турини “Ўзбек шашкаси” деб номлашга қарор қилдик.\nЎзбек шашкаси ўйини 14 дан юқори ёшдагиларга мўлжалланган бўлиб, тўрт хил ўйналади. Оқ тош оқ катакда, қора тош қора катакда ёки аксинча ўйналиши мумкин. Ўйинлар асло бир-бирига тўғри келмайди. 100 партия ўйин 100 хил усулда ўйналади. Биз яратган шашканинг анъанавийсидан фарқи шундаки, ғолибни бир партияда аниқлаб бўлмайди, ғолиблик ёки мағлублик масаласи иккинчи партиядагина ҳал бўлади. Ўйинлар махсус тахта ва тошларда амалга оширилади.\nУлуғбек Ирисбоев ва унинг ассистентлари яқинда янги ихтиролари учун муаллифлик ҳуқуқи гувоҳномасини қўлга киритди. Бугун спорт оламида баланд жаранглаётган “Ўзбек кураши” деган атаманинг ёнига келгусида “Ўзбек шашкаси” ҳам қўшилса ажаб эмас. Ахир, биз илм ва тафаккурда дунёни лол қолдирган буюк алломалар ворисларимиз!


Бозор иқтисодиёти ва суғурта фаолияти\nИқтисодий ислоҳотларни чуқурлаштириш шароитида хўжалик юритувчи субъектларнинг барқарор фаолият кўрсатиши кўп жиҳатдан суғурта инфратузилмасининг қай даражада тараққий этганига боғлиқ. Президентимиз таъкидлаганидек: «Шу нарса аниқки, бугунги кунда хўжалик юритувчи субъектлар, айниқса, кичик ва хусусий бизнес вакиллари, қишлоқ-товар ишлаб чиқарувчилари такомиллашган суғурта тизимисиз самарали ишлаш, инвестиция фаолияти билан шуғулланиш, кредит олиш имконига эга эмас».\nДарҳақиқат, суғурта хизмати бозор иқтисодиёти шароитида жисмоний ва юридик шахсларнинг ҳар қандай иқтисодий фаолиятини ишончли ҳимоялайдиган асосий воситадир.\nРеспубликамизда хусусий бизнес учун зарур барча шароитларни яратиш иқтисодий ислоҳотларнинг устувор йўналишларидан бири ҳисобланади. Албатта, бизнеснинг муваффақияти бозор иқтисодиёти институтлари, хусусан, юксак профессионал даражадаги суғуртанинг замонавий шаклларини ва хизматини кенг ривожлантиришга ҳам бевосита боғлиқ.\nБугунги кунда хўжалик юритувчи субъектлар ўз мол-мулкларидан самарали фойдаланиш билан чекланиб қолмай, фавқулодда ва тасодифий ҳодисалар натижасида етказилиши мумкин бўлган зарарлар ўрнини тиклаш, уларнинг олдини олиш чораларини кўришга ҳам интилмоқда. Натижада, суғурта хизматига бўлган эҳтиёж тобора ортиб боряпти.\nРеспубликамизда жисмоний ва юридик шахсларнинг суғурта хизматлари соҳасида яратилган имкониятлардан кенг фойдаланишини таъминлаш, уларга сифатли суғурта бозорини яратиш мақсадида қатор вазифалар белгилаб берилди. Жумладан, 2008 йилда «Транспорт воситалари эгаларининг фуқаролик жавобгарлигини мажбурий суғурта қилиш тўғрисида»ги ҳамда «Иш берувчининг фуқаролик жавобгарлигини мажбурий суғурта қилиш тўғрисида»ги қонунлар қабул қилинди.\n«Транспорт воситалари эгаларининг фуқаролик жавобгарлигини мажбурий суғурта қилиш тўғрисидаги»ги Қонун фуқароларимизнинг суғурта маданиятини юксалтириш ҳамда уларнинг суғуртани ихтиёрий равишда амалга оширишини таъминлашга хизмат қилмоқда. Қолаверса, мазкур қонун транспорт воситаларидан фойдаланиш жараёнида бошқа шахсларнинг ҳаёти, соғлиғи ёки мол-мулкига зарар етказилганда жабрланганлар ҳуқуқларининг ҳимоясини ва уларга етказилган зарарнинг қопланишини кафолатлайди.\nСуғурта шартномасининг бу тури учинчи шахс фойдасини кўзлаб тузиладиган шартномалар турига кириши билан ҳам алоҳида аҳамиятга эга.\nЮқоридаги қонунларнинг қабул қилиниши фуқароларга кутилмаган ҳодисалар оқибатида етказилган зарарни тезда қоплаш имконини беради. Айниқса, «Иш берувчининг фуқаролик жавобгарлигини мажбурий суғурта қилиш тўғрисида»ги Қонунга биноан, турли мулкчиликка асосланган тадбиркорлик субъектларида ходимларга етказилган зарар ўрнини қоплашга маблағ бўлмаганда, унинг ўрнини қоплаш мажбурияти суғурта идоралари зиммасига юкланади.\nЮқоридагилардан кўриниб турибдики, суғурта мазмун-моҳиятига кўра, бозор иқтисодиётининг ажралмас таркибий қисми бўлиб, аҳолига етказилган кутилмаган зарарларни қоплайди.\nРеспубликамизда суғурта қонунчилиги такомиллашиб, суғурта хизмати кўрсатишнинг турлари кундан-кунга ортиб бораётганига қарамай, фуқароларнинг бу хизматга бўлган талаби қониқарли даражада эмас. Мазкур муаммолар, аввало, аҳолининг суғурта хизмати тўғрисидаги ҳуқуқий билимларининг етарли эмаслиги билан боғлиқ. Аҳолининг бу хизмат турига қизиқишини ошириш учун эса, тарғибот ишларини йўлга қўйиш, фуқароларга суғурта хизматининг моҳиятини тушунтириш, бу борада ривожланган мамлакатлар тажрибасига асосланган ҳолда, фуқароларнинг манфаатдорлигини ошириш йўлларини излаш ва бунинг учун суғурта компаниялари раҳбарларининг ташкилотчилигини кучайтириш, соҳадаги муаммоларни таҳлил қилиш лозим.\nБу хизмат турига эҳтиёж сезилмаётганининг яна бир сабаби суғурта идораларининг суғурталовчилар ишончини қозона олмаётганидадир. Чунки баъзан суғурта ҳодисаси рўй бериб, суғурта товони олиш ҳуқуқига эга бўлган суғурталанувчига зарарни тўламаслик мақсадида турли баҳоналар ўйлаб топилиб, ишни судгача олиб бориш ҳолатлари учрайди. Булар, албатта, аҳолининг суғурта идораларига ишончини сусайтиради. Ана шу жиҳатдан ҳам, суғурта шартномаси тарафларининг мажбурияти ва жавобгарлигини такомиллаштириш долзарб вазифа ҳисобланади.\nСуғурта хизмати фаолиятини ривожлантириш кўп жиҳатдан унинг ҳуқуқий асосларига боғлиқ бўлиб, ҳозирги кунда жуда тарқоқ ва такомиллашмаган ҳолда қўлланиб келинмоқда. Кўп ҳолларда, уларни турлича қўллаш оқибатида, суғурталанувчиларнинг манфаатига зиён етказилмоқда.\nЮқоридагилардан келиб чиқиб, республикамизда суғурта хизмати кўрсатиш соҳасида жаҳоннинг илғор тажрибасини жорий этиш, самарали суғурта бозорини юзага келтириш, суғурталанувчиларнинг ва суғурталовчиларнинг ҳуқуқ ҳамда мажбуриятларини ҳамда жавобгарликларини қонун нормаларида қатъий белгилаб қўйиш лозим.\nМамлакатимизда суғурта бозорини шакллантириш ҳамда кенгайтириш йўлида амалга оширилиши лозим бўлган долзарб вазифалар қаторида, аввало, ушбу хизмат шаклларини кескин кучайтириш ва биз учун ноанъанавий бўлган (тиббий суғурта, ишсизлик суғуртаси, пенсия суғуртаси ва ҳоказо) суғурта хизматларини кенг жорий этишга алоҳида эътибор қаратишимиз зарур. Мазкур бозорга суғурталанувчиларни (мижозларни) кенгроқ жалб этиш, суғурта хизмати ҳар қандай молиявий инқирозларни бартараф этишда фойдали эканига қатъий ишонтириш суғурта хизмати кўрсатиш аҳамиятини оширишнинг асосий йўлларидан саналади.\nЎзбекистон Республикаси Президентининг «Суғурта хизматлари бозорини янада ислоҳ қилиш ва ривожлантириш чора-тадбирлари тўғрисида»ги 2007 йил 10 апрелдаги қарори билан «2007-2010 йилларда Ўзбекистон Республикаси суғурта бозорини ислоҳ қилиш ва ривожлантириш дастури» қабул қилинди. Ушбу дастурда белгиланган вазифаларнинг асосий мақсади ҳам мамлакатимизда хизмат кўрсатаётган суғурта ташкилотлари иқтисодиётнинг муҳим сектори сифатида мулкдорлар манфаатларини фавқулодда ҳодисалардан ҳимоялашга хизмат қилишини таъминлашдан иборатдир. Бунинг учун суғурта муносабатларини фуқаролик ҳуқуқий усуллардан ва воситалардан фойдаланган ҳолда илмий тадқиқ қилиш, ўз илмий ечимини кутаётган муаммолар устида атрофлича илмий тадқиқотлар ўтказиш муҳим аҳамият касб этади.\nБизнингча, мамлакатимизда суғурта бозорини янада такомиллаштиришнинг қуйидаги омилларига ҳам эътибор қаратиш лозим:\n— суғурта хизмати кўрсатиш фаолиятининг мамлакат ҳаётида ва ҳар бир фуқаро турмушида муҳим роль ўйнашини ҳисобга олиб, умумтаълим мактабларида суғурта тўғрисида, унинг иқтисодий аҳамияти, ҳуқуқий асослари ҳақида умумий билим бериб бориш, махсус ўқув юртларида эса, суғуртага оид қисқа ўқув курсларини жорий этиш зарур;\n— суғурта бозорининг ривожланиши кўп жиҳатдан суғурталовчи компанияларнинг жадал фаолиятига боғлиқ ва уларнинг кўпайиши суғурта бозорида рақобатни кучайтиришга, айни пайтда, суғурта хизмати кўрсатиш турларининг кўпайишига, сифат жиҳатидан яхшиланишига хизмат қилади. Шу сабабли, суғурта билан шуғулланиш учун ҳуқуқий имкониятларни кенгайтириш, суғурта ташкилотларини таъсис этиш тартибини соддалаштириш лозим;\n— суғурта фаолияти ва суғурта бозорини ривожлантиришда суғурта ташкилотларининг ташаббускорлигини ва фаоллигини ошириш зарур. Жумладан, суғурта ташкилотларининг ўз мижозлари олдидаги мажбуриятларини сифатли бажаришини таъминлаш мақсадида суғурта тарафлари мажбуриятларни бажармаганда ёки лозим даражада бажармаганда улар учун жавобгарликни белгиловчи алоҳида меъёрий ҳужжатни жорий қилиш муҳим аҳамиятга эга. Суғурта тарафлари жавобгарликларини аниқлаштириш суғурта ташкилотларининг ўз мажбуриятларини сифатли бажариши юзасидан фаоллигини оширишга ва суғурта қонунчилиги ижросини таъминлашга хизмат қилади. Буюк Британияда эркин суғурта тизими барпо этилган. Бу ерда ҳаттоки суғурта компанияларини назорат қиладиган махсус орган ҳам йўқ. Назорат саноат департаменти томонидан амалга оширилади. Суғурта бадалларини белгилаш ва суғурта қилиш қоидалари эркинлигига қарамасдан, бу ерда кўрсатилаётган хизмат сифати бошқа мамлакатлардагидан анча юқори, нархлар эса паст даражада;\n— мустақиллик йилларида суғуртанинг монополия сифатидаги шаклига барҳам берилган бўлса-да, бевосита мижоз билан шартнома тузадиган суғурта идораларига суғурта товонини тўлаш ваколати берилмагани уларнинг ўз фаолиятини ташаббускорлик ва тадбиркорлик асосида олиб боришига халал беради. Шу сабабли, суғурта хизматини бўлимлар орқали амалга оширишда жойларда уларнинг мустақиллигини таъминлашга жиддий эътибор қаратиш зарур. Ҳар бир суғурта ҳодисаси бўйича суғурта товонини тўлашни мустақил белгилаш ҳуқуқини суғурта бўлимларига бериш, уларга ташаббускорлик кўрсатиш учун кенг имкониятлар яратиш, иқтисодий, ҳуқуқий, ташкилий мустақиллигини таъминлаш сари дадил қадамлар қўйишимиз керак;\n— мажбурий суғурталаш ҳамда шартнома воситасидаги ихтиёрий суғурталашнинг ўзаро нисбати тезроқ қайта кўриб чиқилиши, зарур ҳолларда ва имкон бўлганда, мажбурий суғурталашдан воз кечган ҳолда, ихтиёрий суғурта фаолияти учун кенг имкониятлар яратилиши керак. Суғурта бозори ривожланган Швецияда фақат транспорт ҳайдовчиларининг учинчи шахс олдидаги жавобгарлиги мажбурий суғурталанади, бошқа турдаги суғурта эса фақат ихтиёрий амалга оширилади.\nМаълумотларга қараганда, ривожланган мамлакатларда суғурта идораларининг асосий мижозлари мамлакат фуқаролари ҳисобланади. Жаҳон тажрибасига кўра, махсус суғурта ташкилотларининг фаолиятида ҳаётни суғурта қилиш салмоқли ўрин эгаллайди. Бунда фуқаролар бевосита иккинчи томон сифатида иштирок этади. ўарб суғурта бозорида ҳаёт суғуртасининг бадаллари йиғиндиси алоҳида ўринга эга. Мазкур хизмат тури ривожланган давлатларда ҳар бир меҳнатга лаёқатли фуқаронинг ҳаётига кириб борган.\nРеспубликамизда эса, кўпроқ ишсизлик ва бошқа сабаблар туфайли ёки шартнома асосида ўқиётган талабаларнинг шартнома суммасини тўлашга имконияти бўлмай қолганида ёхуд даволаниш ва бошқа харажатларни тўлаш каби молиявий муҳтожликларда суғурта хизматларига талаб яққол намоён бўлади. Мазкур манфаатларни суғурталаш кенг йўлга қўйилгандагина аҳолининг бу хизмат турига ишончи ва мурожаати сезиларли даражада ортиши мумкин.\nБу эса, бозор иқтисодиёти шароитида жисмоний ва юридик шахсларнинг молиявий муҳтожликка учраш тасодифларини ўрганишни тақозо қилади. Қандай ҳодисалар ва шароитларда фуқаролар моддий муҳтожликка учраши ҳамда бу ҳолатлар нималардан иборат эканлигини аниқлаш, ўрганиш ва аҳолини ана шундай ҳолатлардан суғурталаш, суғурталаш соҳасидаги айрим чеклашлардан воз кечиш йўлларини излаб топиш зарур. Масалан, аксарият шахсий суғурта қоидаларида ва шартномаларида бахтсиз ҳодисалардан суғурта қилдирувчиларнинг ёши қатъий белгиланган. Жумладан, «Бахтсиз ҳодисалардан оилавий эҳтиёт шарт суғурта қилиш» қоидаларида Ўзбекистон Республикасининг 16 ёшдан 70 ёшгача муомала лаёқатига эга бўлган фуқаролари, фуқаролиги бўлмаган шахслар билан бу турдаги шартнома тузилиши белгиланган. Суғурта компаниялари томонидан 16 ёшгача ва 70 дан юқори ёшда суғурта хавфи юқори бўлганлиги сабабли бу ёшда шахснинг ҳаёти ва соғлиғи суғурталанмайди. Ривожланган хорижий мамлакатларда шахснинг туғилганидан бошлаб ҳаёти ва соғлиғини суғурталаш йўлга қўйилганлигини эътиборга олиб, бу турдаги манфаатларни ёшдан қатъи назар суғурта бадалларини суғурта хавфига нисбатан белгилаган ҳолда жорий этиш лозим.\nАлбатта, суғуртага оид қонун ҳужжатларимизда ҳам аҳолининг талаб-эҳтиёжларини инобатга олиб, фуқароларнинг манфаатларини суғурталаш чораларини белгилаш уларнинг шу соҳага қизиқишларини орттиради.\nХулоса қилиб айтганда, суғурта бозор иқтисодиётининг ажралмас таркибий қисми бўлиб, замонга мос равишда такомиллашиб бораверади.


Нега биз ойнинг фақат бир томонини кўрамиз? (видео) – «Умид» ИДУМИ\nYakshanba Iyul 3rd, 2016 Yakshanba Iyul 3rd, 2016 Астрономия Фикр билдирилмаган\nОй-сайёра, Ернинг йўлдоши. У Ер шари атрофида, Ер эса ўз навбатида Қуёш атрофида айланади. Ой 29,5 кеча-кундузда Ер атрофини бир марта тўлиқ айланиб чиқади. Шу билан бир вақтда, у ўз ўқи атрофида ҳам айланади. Шунинг учун ҳам биз Ойнинг фақат бир томонини кўрамиз. Аммо 1959 йилда учирилган учиш аппарати Ойнинг биз шу вақтгача ҳеч қандай тасаввурга эга бўлмаган орқа тарафини суратга туширишга муваффақ бўлди. Ой — ўлик осмон жисми: унда на атмосфера, на сув йўқ. Бинобарин, унда ҳаёт бўлиши ҳам мумкин эмас. Ой нури Қуёшдан келаётган ёруғликнинг заиф аксидир. Шунинг учун ҳам у бир ой давомида ўз қиёфасини кўп марта ўзгартирадиганга ўхшаб кўринади. Қуёш Ойнинг орқа томонини ёритганда, у бизга кўринмайди.\nОй — нисбатан чоғроқ сайёра. Унинг диаметри Ерникига нисбатан 4 марта кичик. Ердан Ойгача бўлган масофа — 384 400 км. 1969 йил 20 июлдан 21 июлга ўтар кечаси америкалик астронавтлар Армстронг ва Олдрин Ойга қадам қўйишди. Бу парвоз ва автоматик кемалар ёрдамидаги кейинги тадқиқотлар Ой тупроғидан Ерга намуна олиб келишга ва бу йўлдош ҳақида кўп нарсаларни билиб олишга имкон берди.\nНега биз ойнинг фақат бир томони кўрамиз?\nЕрда инсоният пайдо бўлибдики, Ой унинг кўзларига жумбоқ бўлиб кўринади.Қадим замонларда одамлар Ойни тун илоҳаси, деб ҳисоблашган ва унга сиғинишган. Аммо бугун биз у ҳақда анча нарса биламиз. Ҳатто совет ва америкалик олимлар олган суратлар ёрдамида унинг «тескари» ёки қоронғи» томонини ҳам кўришимиз мумкин. Нега биз Ердан туриб Ойнинг тескари томонини кўра олмаймиз? Ҳамма гап шундаки, Ернинг табиий йўлдоши бўлмиш Ой ўлчамлари унга нисбатан кичик бўлган осмон жисмидир ва у Ер атрофида айланади. Ой Ер атрофини бир марта тўла айланиб чиқиши учун 29,5 кеча-кундуз вақт кетади. Қизиғи шундаки, Ой ўз ўқи атрофида ҳам шунча кун мобайнида бир марта тўлиқ айланиб чиқади. Шунинг учун ҳам Ерга унинг фақат бир томони кўринади.\nБуни янада яхшироқ тушуниб олиш учун шундай тажриба қилиб кўришингиз мумкин. Битта олма ёки апелсин олиб, уни икки бўлакка бўладиган чизиқ чизинг ва уни Ой деб фараз қилинг. Сўнгра қўлингизни мушт қилиб тугинг ва олдинга чўзинг. Уни Ер деб фараз қилинг. Энди «Ой»ни «Ер»га нисбатан фақат бир томони билан айлантиринг. «Ой» ни «Ер»га бир томони билан тутиб турган ҳолда «Ер» атрофида бир марта айлантириб чиқинг. Шунда «Ой» ўз ўқи атрофида ҳам айланаёттанини кўрасиз, Ердан эса унинг фақат бир томони кўринади. Ой фазалари цикли — даврийлиги янги ой чиқиши билан бошланади. Бу Ой Қуёш ва Ер ўртасида бўлган вақтга тўғри келади. Янги Ой кўзга кўринмайди. Сўнгра Ойнинг Ерга қараган томонига Қуёш нури туша бошлайди. Қуёш нури тушган жой айлананинг ингичка ва энсиз қисми бўлиб кўринади. Бу айлана тўлишиб борувчи Ой деб аталади. Ойнинг Қуёш нури тушувчи қисми тезлик билан ўсиб боради ва ярим айлана ҳолига келади. Бу дастлабки чорак дейилади. Сўнгра тўлишиб, сўнгги чоракка етади. Шу алфозда цикл тугаб, қайтадан янги Ой чиқади.\nОйда ҳам тортиш кучи амал қиладими?\nТортиш кучи ёки гравитация ҳодисасини Коинотдаги барча катта-кичик жисмлар яқинида кузатиш мумкин. Бу ҳар хил жисмлар ўртасида тортиш кучи мавжудлигини билдиради. Аммо бундай куч катталиги икки нарсага: жисмларнинг массаси ва улар ўртасидаги масофага боғлиқ. Масалан, сизнинг танангиз билан Ер ўртасида ҳам тортиш кучи амал қилади. Ернинг ўлчамлари ниҳоятда катта бўлгани учун ҳам айнан у сизни тортиб туради. Аксинча бўлиши мумкин эмас. Ер юзасида турганингизда тортиш кучи сизнинг оғирлигингизга тенг бўлади. Бироқ сайёрамиз маркази билан ўзингизнинг орангиздаги масофани иккига кўпайтиришингиз билан (яъни Ер юзасидан 6 500 км юқори кўтарилишингиз билан) оғирлигингиз 4 марта камаяди. Ой улкан осмон жисми бўлишига қарамай, Ердан анча кичик. Унинг массаси Ерникидан 80 марта кам. Шунинг учун ҳам унинг тортиш кучи (гравитатсияси) Ернинг тортиш кучидан анча кам. Агар Ойга бориб қолсангиз, танангиз оғирлиги 6 марта камаяди. Бошқача айтганда, агар сиз Ой юзасида баландликка сакраш билан шуғулланадиган бўлсангиз, Ердагига нисбатан 6 марта баландроқ сакрашингиз мумкин бўлур эди.\nНега ойда ҳаёт йўқ?\nИнсон Ой юзасини синчиклаб тадқиқ қилгач, у ҳақда кўпгина қизиқ нарсаларни билиб олди. Аммо Ойда ҳаёт йўқлигини у ерга қадами ётмасдан олдин ҳам билар эди. Ойда атмосфера йўқ. Мунажжимлар буни Ойда Қуёшнинг ботиш пайти ёки кечқурунги ва тонги ғира-шира пайт бўлмаслигига қараб аниқлашган. Ерга тун аста-секин чўка боради, чунки ҳаво Қуёш ботгандан кейин ҳам унинг нурларини акс эттириб туради. Ойда эса бутунлай бошқа манзарани кўриш мумкин: бир пасда қоронғилик тушади. Атмосфера йўқлиги сабабли Ойга Қуёшнинг барча нурлари тўғридан-тўғри тушаверади. Қуёш Узидан иссиқлик, ёруғлик ва радиотўлқинлар чиқаради. Ердаги ҳаёт шу иссиқлик ва ёруғликка боғлиқдир. Қуёш ўзидан яна зарарли радиация ҳам тарқатади. Ер атмосфераси бизни улардан ҳимоя қилади. Ойда эса бундай зарарли радиацияни ютадиган атмосфера йўқ. Қуёшдан чиқаётган барча фойдали ва зарарли нурлар ҳеч бир тўсиқсиз Ой юзасига етиб келаверади. Атмосфера йўқлиги сабабли Ой юзаси ё ҳаддан зиёд иссиқ, ёки ниҳоятда совуқ бўлади. Айланаётган Ойинг Қуёшга қараган томони жуда қизиб кетади ва температура Цельсий шкаласи бўйича 150 даражага етади. Бу шақирлаб қайнаётган сувнинг температурасидир. Жазирама Ой куни икки ҳафта давом этади. Сўнгра икки ҳафта давом этадиган тунга навбат келади. Тунда температура — 125 даражага тушиб кетади. Бу Ернинг Шимолий қутбидаги температурадан икки баробар совуқдир. Бундай шароитда Ердаги ҳаёт шаклларидан бирортаси ҳам мавжуд бўлиши мумкин эмас.\nОй қўтонлади, дегани нима?\nБаъзи тунлар Ой атрофида, унинг чегараларини ювиб кетадиган равшан бир ёруғлик пайдо бўлади. Бу ёруғ ҳалқа ғалодир, ўзбекча айтганда, Ой қўтонлаганини билдиради. Одамлар Ой теварагида нурли ҳалқа, ёй, доғ ва устунлар пайдо бўлишини бўлажак ёмғир аломати деб билади. Баъзида бундай манзарани Қуёш атрофида ҳам кўриш мумкин. Гало парсимон булутлар, тўғрироғи, улар таркиб топган муз кристалларининг ёруғликни синдириши оқибатида пайдо бўлади. Туманли кечаларда кўча чироқлари ва узоқдаги оловларни ҳам гало қуршаб олади. Бироқ Шимол ёғдуси билан галони ўзаро чалкаштирмаслик керак. Шимол еғдуси, худди люминиссенсия трубасида бўлгани каби, ҳавонинг ионлашуви натижасида ҳосил бўлади.\nОй кундузи қайга кетади?\nАҳён-аҳён бўлса-да, Ойни кундузи ҳам кўриш мумкин. Чунки у кундузи Ернинг биз яшаётган томонига қарама-қарши тарафга ўтиб қолади. Баъзида нақ тепамизда турган бўлса ҳам уни кўриш имкони бўлмайди, чунки Қуёшнинг ёрқин нурлари уларни қайтараётган Ойни бизга кўрсатмай қўяди. Эрта тонгда ёки кечқурунлари, яъни Қуёш нурлари кўзимизни қамаштирмаётган кезлар улар иккаласини ҳам кўришимиз мумкин бўлади.\nНега биз машинада кетаётганимизда ой орқамизда эргашади?\nОй биздан унчалик узоқ эмасдай кўрингани билан Ердан унгача бўлган масофа 384 400 км.дир. Унинг диаметри 3476 км, бошқача айтганда, Америка Қўшма Штатларининг у соҳилидан бу соҳилигача бўлган масофадан кичикдир. Агар энг кучли телескоп билан Ойга қаралса, унгача бўлган масофа 100 км.дан ошмайдигандай кўринади. У бизга шундай яқин ва катта кўрингани учун баъзан 384 400 км жуда олис йўл эканини ҳам унутиб қўямиз. Машинада кетаётганимизда Ой ортимиздан эрагашаётганга ўхшаб кўриниши сабаби ҳам унинг Ердан ниҳоятда олисда экани билан боғлиқ. Аввало, шуни айтиш керакки, у бизга шундай туюлади, бу сезги руҳиятимизга ўрнашиб қолган. Йўлдан катта тезлик билан кетаётганимизда, йўл чеккасидаги дарахтлар, уйлар, ҳовлиларнинг деворлари, қолаверса, йўл орқага қараб чопаётганга ўхшайди. Биз Ой ҳам ёнимиздан ўтиб кетишини, ҳечқурин, йўлдан илгарилаганимиз сари у ҳам дарахтлар сингари ортимизда қолиб кетишини кутамиз. Бундай бўлмагач, у бизни «таъқиб» этиб юрганга ўхшаб туюлади. Нега бундай бўлади? Бунинг сабаби шуки, Ердан Ойгача бўлган масофа ниҳоятда олис. Бизнинг автомобилимиз бир неча дақиқада босиб ўтадиган йўл билан таққослаганда, бу жуда олис масофа. Шунинг учун ҳам машинада кетаётганимизда, бизнинг Ойни кўриш бурчагимиз мутлақо ўзгармайди.\nastronomiya, luna, oy, oyning boshqa tomoni, oyning orqa qismi, астрономия, Видео, луна, обратная сторона луны, ойнинг орка кисми, темная сторона луны\n← Мактаб психологи хонасига қўйиладиган талаблар\nИнглиз тилида йил талафузи. Инглиз тилида йиллар қандай ёзилади ва ўқилади? (видео) →


Тез орада тожик полициячилари янги намунадаги либос кияди. Ярим йил муқаддам Тожикистон ИИВ ҳуқуқ-тартибот идоралари ходимларининг энг яхши формаси учун дизайнер ва тикувчилик фабрикалари ўртасида танлов эълон қилган эди. 26 январ куни Тожикистон ИИВнинг маълум қилишича, шу йилнинг март ойида барча вариантлар тасдиқланиш учун мамлакат президенти Эмомали Раҳмонга тақдим қилинади.\nҲуқуқ тартибот ва куч ишлатиш салоҳиятига эга идоралар ходимлари учун либосларга давлат бюджети ҳисобидан буюртма берилади. Юқори лавозимли зобитлар либослар учун ўзлари буюртма беришади ва бунинг учун ўз ҳамёнларидан ҳақ тўлашади. Генералларнинг либосларини тикиш билан одатда энг моҳир тикувчилар шуғулланишади.\nСўғд вилоятида фаолият юритувчи ўз номини ошкор қилишни истамаган тадбиркорнинг айтишича, унинг корхонаси юқори лавозимли зобитлар учун фақат бош кийимларни тикади, оддий зобит ва аскарлар учун эса либослар тикади. «Генераллар ўзларининг кител ва шимларини хорижий ателье ва фабрикаларга буюртма қилишади», -дейди тадбиркор.\nСуҳбатдошларнинг сўзларига қараганда, генераллар ўзларининг гардеробларида камида тўртта кийим формасига эга: кундалик, парад (пушти -кулранг китель ва мовий рангли шим) – бу либосларда генераллар тантаналарда, тадбирларда, театр ва ресторанларда бўлишади, шунингдек ҳарбий машқлар вақтида киядиган майдон либослари бўлади.\nТожик генераллари учун кийим формасини Москвадаги Лилия Ким ательеси тикиши аниқланди. Генералларнинг ўлчовини шахсан олаётган Ателье раҳбари Олег Петровнинг айтишича, битта костюмни тикиш учун ўзи ва усталар Душанбега икки марта келишга мажбур бўлади.\n«Генерал кийим формасига буюртма берар экан, йўл ҳаражатларини ҳам ўз зиммасига олади. Мен учиб бораман, ўлчовларни ўлчаб, ортга қайтаман. Ательеда ўлчов бўйича либос намунасини тайёрлаймиз ва бизнинг уста Душанбега бориб яна ўлчаб қайтади. Шундан кейингина формани тикамиз ва буюртмачига тайёр костюмни юборамиз», -дейди суҳбатдош. Унинг сўзларига қараганда, уларнинг асосий мижозлари – генераллардир, кундалик генерал формасининг нархи тахминан 100 минг рубл (1500 долларга яқин), айрим ҳолларда 250 минг рублни (3,7 минг) ташкил қилади.


Ҳажда уч нарсани қилиш қатъиян тақиқланади. - Mehrob.uz\nМақолалар access_time27-сентябр 2017, 15:24\nФаҳш ишни бутун бошли саҳнага чиқариб, халққа ҳавола қилиб, дискларга кўчириб,…\nМақолалар access_time29-май 2018, 02:45\nХожа Абу Ҳафс Кабир (раҳматуллоҳи алайҳ) илмда комиллик даражасига етди.…\nМақолалар access_time22-май 2017, 17:12\n1. Тинч ҳолатда одам минутига 12-20 марта нафас олади. Отларда…\naccess_time22-сентябр 2017, 21:09 visibility952\nАллоҳ таоло Қуръони Каримда ҳажнинг фазилатини баён қилиб, шундай марҳамат қилади: «Ҳаж – маълум ойлардир. Кимки уларда ўзига ҳажни фарз қилса, ҳажда шаҳват, фисқ ва жанжал йўқдир» (Бақара сураси, 197-оят).\nАслида ҳаж Арафотда бир кун туриш билан адо бўлади. Арафа куни Арафотда турилмаса, йилнинг қолган ҳар қандай кунида турилса ҳам ҳаж бўлмайди. Ҳаж амаллари беш кунда тугайди. Оятда «маълум ойлар» дейилганда ҳаж учун йўлга чиқиш ойлари ҳам назарда тутилган. Энди ким бу ҳаж ойларида зиммасига ҳаж фарз бўлиб, ҳаж насиб қилиб, бу табаррук заминга етиб келган бўлса, энди унга уч нарсани қилиш қатъиян тақиқланади. Оятда буюрилган нарсалар, яъни намоз, зикр ёки бошқа ибодатлар айтилмай, балки ўша уч ишни қилмаслик буюрилган бўлиб, уларнинг барчаси ахлоққа оид ҳукмлардир. Улар оятда «рофас», «фисқ» ва «жидал» деб келган. Рофас – ҳар қандай бузуқ ишлар, шаҳвоний ишлар ва унга олиб борувчи нарсалардир. Фисқ – ҳар қандай ёмон ишлар. «Жидал» дегани эса луғатда «ўта қизиққонлик» маъносини англатади. Унинг истилоҳдаги маъноси эса «талашиб-тортишиш», «уриш-жанжал қилиш»дир. Арабларда Абу Жадаил деган қабила бор. Бу қабиланинг қавми табиатан урушқоқ, қизиққон бўлгани шундай номланган. Бу қабила ҳозир ҳам бор. Аллоҳ таоло Қуръонда ана шу «жидал» сўзини зикр қилди. Бу бежиз эмас, албатта. Зеро, бу нарсалар инсоннинг табиатида бўлса, ҳажда, машаққат пайтида яққол кўринади. Ҳажга борган одамлар рофас ва фисқ қилмасликка чидаб берса ҳам, лекин жидалда туриб бера олмай қолиши мумкин. Жидалга келганда таслим бўлади: овқатга навбатга турганда бировни туртиб юбориши мумкин, овқатни тўкиб юбориши мумкин; Муздалифада қуёш чиқиб кетса, иссиққа қолиб кетяпмиз деб, автобусга чиқаман деб талашиб кетиши мумкин. Натижада аёлларга ҳам қарамай, ҳеч кимга қарамай, кўзи қонга тўлиб, автобусга чиқаман деб жанжал қилиши мумкин. Бунинг ҳаммаси жидалдир. Агар ҳожи ана шу жидалга ҳам сабр қила олса, унинг ҳажи мабрур бўлади. Мабрур ҳажнинг мукофоти эса жаннатдан бошқа нарса эмас.\nАллоҳ таоло оятда «рофас, фисқ ва жидал қилмасин» деб, ортидан «ҳажда» деб қўшиб қўйди. Чунки бу нарсалар айнан ҳажда содир бўлади. Аммо ким қандай амал қилмасин, Аллоҳ уни албатта билади, унинг ниятигача билади\nУстоз Саййид Раҳматуллоҳ Териизий ҳафизаҳуллоҳ


Ўзбекистонда коронавирус оқибатида вафот этганлар сони ўн кишига етди - Zamin.uz\n16:50 / 03.05.2020\nРеспублика шошилинч тиббий ёрдам илмий марказининг Наманган вилоят филиали реанимация бўлимига 20 апрелда бемор М. юрак қон-томир ва нафас етишмовчилиги ташхиси билан ётқизилган. Ёндош касалликлари ҳисобига у қарийб икки ҳафта давомида сунъий нафас олдириш аппаратида бўлган. Ўтказилган тезкор диагностик таҳлиллардан сўнг беморда COVID-19 инфекцияси ҳам аниқланган.\n«Бундан аввал эса ушбу бемор (эркак) бош мия фалажи, иккиламчи камқонлик оғир даражаси, ўткир юрак қон-томир ва нафас етишмовчилиги каби қатор ташхислари билан даволанган. 29 йилдан буён ётоқда бўлган, шу билан бирга биринчи гуруҳ ногиронлиги ҳам белгиланган. Беморнинг даволаниши давомида кунлик аҳволи мамлакатдаги шу соҳага ихтисослашган тиббиёт муассасаларининг нуфузли мутахассислари билан бирга хорижлик, жумладан, хитойлик шифокорлар томонидан ҳам бир неча бор консилиумлар ўтказилиб, назоратга олинган», — дейилади Соғлиқни сақлаш вазирлиги хабарида.\nБироқ пульмонолог, терапевт, кардиолог, вирусолог, реаниматологларнинг стандартлар асосида ўтказган тезкор реанимацион муолажаларига қарамасдан бемор ўткир нафас ва юрак қон-томир етишмовчилигидан вафот этди.\nБу Ўзбекистонда коронавирусга чалинган беморнинг вафот этиши билан боғлиқ ўнинчи ҳолатдир. Бунгача\n- 27 март куни Наманган вилоятида Умрадан қайтган қизидан коронавирус юқтириб олган 72 ёшли онахон миокард инфарктидан (унинг жанозасида қариндошларидан ҳеч ким иштирок этмаган);\n- 28 март куни Тошкент шаҳрида ўзини уйда даволашга уринган 39 ёшли (эркак) шифокор коронавирус инфекциясидан;\n- 7 апрель куни коронавирусга чалинган 40 ёшли эркак юрак ва ўпка етишмовчилигидан;\n- 11 апрель куни эса хориж сафаридан коронавирусга чалиниб қайтган фарғоналик 59 ёшли аёл ўткир респиратор дистресс синдром, ўткир нафас етишмовчилиги ҳамда ўпка-юрак етишмовчилиги оқибатида;\n- 14 апрель куни Наманган шаҳрида яшовчи 73 ёшли Ш. юрак қон-томир етишмовчилигидан;\n- 18 апрель куни Тошкент шаҳрида 77 ёшли аёл коронавирус инфекцияси асоратлари — икки томонлама бронхопневмониянинг оғир кечиши, ўткир нафас етишмовчилиги ва ўпка шишидан;\n- 22 апрель куни Наманган шаҳрида яшовчи 54 ёшли бемор (аёл) ўткир нафас ва юрак қон-томир етишмовчилигидан;\n- 24 апрель куни Ангренда коронавирус инфекцияси тасдиқланган бемор ўткир нафас, ўпка-юрак ва полиорган етишмовчилигидан;\n- 29 апрель куни Тошкентда 1959 йилда туғилган Г. исмли бемор ўткир респиратор дистресс синдром, ўткир нафас етишмовчилиги, ўпка-юрак етишмовчилигидан вафот этгани маълум қилинган эди.\nЎзбекистонда 3 май соат 15:00 ҳолатига кўра, коронавирус инфекциясини юқтириб олганлар сони 2136 нафарга етган. Мамлакатда 15 мартдан буён коронавирусга чалинган беморларнинг 1278 нафари эса соғайган.\nЎзбекистон коронавирус “Замин” янгиликларини “Одноклассники”да кузатиб боринг\nТўққизинчи ўлим: 14 кун сунъий нафас олиш аппаратида бўлган бемор вафот этди\nФарғонада коронавирусга чалинган беморлардан бири вафот этди


САХОВАТПЕША ИНСОНЛАР - Ўзбекистон овози газетаси\nкўкрак нишони билан тақдирланади\nБугунги кунда, коронавирус пандемияси бутун дунё бўйлаб тарқалишда давом этмоқда. Ҳар куни коронавирус касаллигининг тарқалиши ҳамда унинг олдини олишга қаратилган кескин чоралар кўрилмоқда. Қанчалик қийин бўлмасин, карантин қоидалари жорий этилиб, вазият қўлга олинмоқда. Мамлакатимизда қарийб икки ойдирки, жуда катта куч сафарбар қилиниб, қанчалик оғир бўлмасин, барча зарур шароит яратилмоқда. Бу пандемияга агар эътиборсизлик қилинса, қанчалик хавф туғдиришини шифокор сифатида яхши биламан. Шу боис ушбу офатга қарши курашни бир лаҳза ҳам тўхтатмаслигимиз керак. Бу одамлар, аҳоли соғлиғи, ҳаёти билан боғлиқ ўта муҳим масаладир.\nАйтиш керакки, халқимиз бирлашиб, уйда қолиш талабига қатъий амал қилди. Бу билан нафақат ўзини балки бутун жамият барқарорлигини таъминлашга ҳисса қўшди. Дастлаб коронавирус, ундан кейин Бухоро, Навоий вилоятларида кучли табиий офат рўй берди. Энди, ҳудудлар инфратузилмасини яхшилаш учун чоралар кўрилаётган бир пайтда, Сардоба сув омбори фожеаси билан тўқнашдик. Халқимизнинг иродаси мустаҳкам. Ушбу синовларни мардонавор енгиб ўтишига шубҳа йўқ.\nҚанчадан-қанча одамлар уйсиз, жойсиз қолган эди. Қишлоқ хўжалиги экинларини айтмайсизми? Эҳ-ҳе, етган зарарлар жуда катта. Мазкур сув омборини қуриш жараёнлари ҳам осон кечмаган эди. Уни қуришдан мақсадимиз катта эди. Ушбу ҳудудлардаги пахта, буғдой ва бошқа экинларга сув айнан шу омбордан етказилаётганди.\nФавқулодда вазиятдан сўнг бошпанасидан, даромадидан, бор будидан айрилган аҳолини ҳеч ким эътиборсиз қолдирмади. Ҳозиргача саховатпеша инсонлар қалб амри билан жабр кўрганларга меҳр улашмоқда. Асрлар давомида шаклланган меҳр-мурувват, саховат кўрсатиш, кўнгли ўксик инсонлар ҳолидан хабар олишда тадбиркорлар бош-қош бўлишди.\nПандемия сабаб ишлолмай қолган ҳамюртларимиз бошпанасини ҳам йўқотди. Бундай шароитда биринчи навбатда ижтимоий ҳимояга муҳтож, ишсиз қатлам кўпроқ жабр кўради. Тасаввур қилинг, бир миллоиндан ортиқ фуқаро бир марталик, мавсумий ишларда икки миллионга яқин аҳоли меҳнат қилаётганди. Улар кўпроқ қийналди, оғир аҳволда қолди.\nШундай вазиятда Президентимизнинг ёрдам ва кўмакка муҳтож аҳоли қатламини аниқ, манзилли асосда қўллаб-қувватлаш мақсадида “Саховат ва кўмак” умумхалқ ҳаракатини йўлга қўйиш ҳақидаги ташаббусини жамоатчилик самимий, қизғин кутиб олди. Очиғи, саховатпеша инсонлар анчагина кўп экан. Кимдир озиқ-овқат, кимдир дори-дармон, ҳатто, озгина имкони борлар ҳам савоб йўлида уйидаги чорвасигача сотиб, қийналган инсонларга ёрдам бермоқда.\nЎзим сайланган округ аҳолисининг ҳолидан хабар олиш учун борганимда, 60 ёшлар атрофидаги отахонни учратдик. У зиёли ва ўртаҳол оиладан экан. Маҳалла раисларидан бири, отахон ўғлини тўйига боқаётган молини сотиб, қийналиб қолган оилаларни озиқ-овқат билан таъминлаганини айтди.\nАслида, саховат кўрсатиш ҳам ориятли, қалби пок, оқибатли, имони бут инсонлар амалидир. Мана шундай инсонлар халқимизни чинакам мурувватли эканини исботлайди. Бундай самимий, меҳр-мурувватли инсонлар минглаб эҳтиёжмандлар руҳини кўтармоқда, уларнинг бошига иш тушган қийин дамларда елкадош бўлмоқда. Бир-бирига эътибор ва ғамхўрлик кўрсатиш каби энг олижаноб фазилатлар халқимизнинг юрагида, қалбида азалдан мужассам. Фақат бугун улар янада баландроқ бўй кўрсатмоқда.\nТаъкидлаш керакки, ҳеч бир хайрли иш эътибордан четда қолмайди. Давлатимиз раҳбарининг “Меҳр ва саховат” кўкрак нишонини таъсис этиш тўғрисидаги фармони бунинг яққол исботидир. Бу орқали саховатпеша инсонлар қадрланадиган бўлди, улар юрт бошига тушган синовли кунларда меҳр-оқибат, саховат, ҳиммат кўрсатгани учун муносиб тақдирланади. Эътиборли жиҳати, ушбу фармонда аҳолининг ижтимоий ҳимояга муҳтож қатламини ҳар томонлама қўллаб-қувватлаш борасидаги ишларни умумхалқ ҳаракати даражасига кўтаришга катта ҳисса қўшгани учун тақдирлаш назарда тутилмоқда. Мана шундай инсонлар, ўзининг юксак хислатлари, олижаноблик фазилатлари билан қариндош-уруғи, маҳалласи, атрофдагиларга ўрнак бўлади. Фармонда коронавирус пандемияси даврида, шунингдек, табиий офатлар, фавқулодда ҳолатлар туфайли мавжуд хавф-хатарларга қарши курашда, уларнинг оқибатларини бартараф этишда мардлик ва жасорат намунасини кўрсатганларни тақдирлаш белгиланди. Улар орасида жамиятимизда тинчлик-осойишталик, бирлик ва ҳамжиҳатлик муҳитини мустаҳкамлашда фаол иштирок этиб, беғараз ҳомийлик ёрдами ҳамда эзгу ишлари билан кўпчиликка алоҳида ўрнак бўлаётган юртдошларимизнинг борлиги айниқса, қувонарлидир.\nКечани кеча, кундузни кундуз демасдан, ҳақиқий қаҳрамонлик кўрсатиб, ушбу касалликка қарши курашаётган шифокорлар, тинчлик-осойишталикни таъминлаётган ҳуқуқ тартибот идоралари ҳамда саховатпеша инсонларни бугуннинг қаҳрамонлари, десак муболаға бўлмайди. Айниқса, мураккаб ва оғир шароитда жамиятда тинчлик-осойишталик, бирлик ва ўзаро ҳамжиҳатлик муҳитини мустаҳкамлаш энг устувор вазифа саналади. Шу жиҳатдан улар ҳар қандай эътирофга муносиб саналади.\nАлбатта, саховатпеша инсонлар нимадир илинжида яхшилик қилмайди. Уларга савоб, халқимиз дуоси энг катта совға ҳисобланади. Шундай бўлса-да, давлатимиз қўли очиқ, кўнгли очиқ ҳамюртларимизни юксак мукофотга муносиб ҳисоблайди. Зеро, сахийлик, кўмакка шайлик, беғараз ва беминнат ёрдам қўлини чўзиш каби қадриятларни эъзозлаш, қадрлаш муҳимдир.


Мирзачўл туман ёшлари билан сектор раҳбарларининг учрашувида туман ҳокими маърузаси » Мирзачўл тумани ҳокимлиги расмий сайти\nМирзачўл тумани ҳокимлиги » Янгиликлар » Мирзачўл туман ёшлари билан сектор раҳбарларининг учрашувида туман ҳокими маърузаси\nМирзачўл туман ёшлари билан сектор раҳбарларининг учрашувида туман ҳокими\nБарчамизга маълумки, Мухтарам Президентимиз 27 декабрь куни Муҳаммад ал-Хоразмий номидаги мактабда ёшлар билан учрашув ўтказиб, бугунги кунда ёшлар ҳаётидаги муаммолар ва долзарб вазифалар муҳокама қилинди. Эътибор берган бўлсангиз учрашувда глобаллашув шароитидаги хавф-хатарлар ва мафкуравий хуружлар ҳақида сўз борар экан, Президент маърифатпарвар бобомиз Фитратнинг “Бу дунё кураш майдонидир. Соғлом тан, ўткир ақл ва яхши ахлоқ бу майдон қуролидир”, деган сўзларини ёдга олди.\nЁшлар ўртасида ҳуқуқбузарлик ва жиноятчилик, оилавий ажримларнинг олдини олиш бўйича тегишли ташкилотлар раҳбарларига кўрсатмалар берилди. Беш ташаббуснинг ҳар бир йўналишини туман ва шаҳарларда тизимли амалга ошириш бўйича вазифалар белгиланди.\nАлоҳида таъкидлаш жоизки, бугун юртимизда ёшлар масаласи давлат сиёсати даражасига кўтарилиб, навқирон авлод манфаатини ҳимоя қилиш, уларнинг орзу-интилишлари, қобилият ва салоҳиятини рўёбга чиқариш, ҳар жиҳатдан қўллаб-қувватлашга алоҳида эътибор қаратилмоқда. Шу боис ўзбек ёшларининг ижтимоий фаоллиги, Ватан ва халқ тақдирига дахлдорлик ҳисси кучайиб бораётганини, замонавий, демократик Ўзбекистон давлатини барпо этишда навқирон авлод вакиллари муносиб иштирок этмоқда.\nЎтган икки йилда ёшлар ҳаётига бевосита тааллуқли бўлган 40 га яқин қонун, фармон ва қарорлар қабул қилинди.\n– Янги Ўзбекистонни, албатта, ёшлар билан бирга қурамиз. 2020 йил ёшларга оид давлат сиёсатида туб бурилиш йили бўлади, – дея таъкидлади Мухтарам Президентимиз видеоселекторда.\nБу борада Жиззах вилоятида, хусусан бизнинг туманимизда ҳам бир қатор ижобий ишлар амалга оширилди.\nАлоҳида эътироф этишни истардимки, бугун Мирзачўл туман ёшлари ҳам мамлакатимизда амалга оширилаётган кенг кўламли ислоҳотларнинг фаол иштирокчиси бўлмоқда. Туманда ёш авлоднинг фуқаролик позицияси ва фаоллигини кучайтириш, уларни мустақил фикрлайдиган, замонавий билим ва касб-ҳунарларни пухта эгаллаб, халқаро майдонда рақобатга кириша оладиган баркамол шахслар этиб тарбиялашга қаратилган муайян саъй-ҳаракатлар олиб борилмоқда. Натижада туманимиз ёшлари кўплаб соҳа ва йўналишларда ўзининг маҳорати, шижоати, куч-ғайратини намоён этиб келмоқда.\nЖумладан, ўтган бир йил давомида туманимиз ёшлари ўзининг салоҳияти ва имкониятини намоён қилиб, кўплаб ютуқларга эришдилар. 1 нафари “Ўзбекистон белгиси” кўкрак нишони, 1 нафари “Шуҳрат” медали соҳиби бўлди.\nЖорий йилнинг январь ойида “Момомнинг сандиқлари” болалар ижоди танловида 10-умумтаълим мактаби ўқувчиси Қўнишева Зилола вилоятда босқичида 1 ўрин, республика босқичида 2 ўринни эгаллади;\nЖорий йилда Зомин туманида бўлиб ўтган “Миллий қадриятлар қадрланган юрт” шиори остидаги ёшлар фестивалида Мирзачўл тумани жамоаси фахрли 1 ўрин сохиби бўлди;\n18-сонли умумтаълим мактабининг сардорлар кенгаши “Энг намунали мактаб сардорлар кенгаши” танловининг вилоят босқичида 2-ўринни қўлга киритди. Туман сардорлар кенгаши сардорлари “Энг намунали туман, шаҳар сардорлар кенгаши” танловининг вилоят босқичида 3-ўринни қўлга киритди. “Камалак юлдузлари” болалар ижодиёти фестивали 2019 йил босқичида Мирзачўл тумани 5, 10, 15-мактаб ўқувчилари ҳамда мусиқа мактаби ўқувчилари биргаликда вилоят босқичида фахрли 2 та 2 ва 3 та 3-ўринларни эгаллади;\n“Ўзбекистон” ҚФЙда истиқомат қилувчи ижодкор, истеъдодли ёшимиз Бахромов Жавохирнинг биринчи шеърий тўпламлари Ёшлар иттифоқи кўмагида нашрдан чиқарилди, ҳамда унинг ўзи хам 11-умумтаълим мактаби ёшлар етакчиси этиб иш билан таъминланди.\n“Ёш чегарачилар” харбий спорт мусобақасининг вилоят босқичида 8-умумтаълим мактабининг “Ватанпарварлар” жамоаси фахрли 3-ўринни қўлга киритди.\nШунингдек, ўтган йил бошида Агроиқтисодиёт касб-ҳунар коллежи ўқувчиси Авлонбердиев Эгамберди муқобил энергия манбаидан фойдаланиш лойихаси бўйича республикада ғолиб деб топилди.\n“Ёш қутқарувчилар” мусобоқасининг вилоят босқичида Агроиқтисодиёт касб-ҳунар коллежи жамоаси 2-ўринни қўлга киритишди, “Иттифоқ кубоги” футбол мусобақаси бўйича ҳам вилоятда фахрли 2-ўринни эгаллашди. “Ёш ўт ўчирувчи” ҳарбий спорт мусобоқасининг вилоят босқичида 5-умумтаълим мактаби жамоаси 3 ўринни қўлга киритди. “Ёшлар” шахмат тахтаси” спорт мусобақасининг вилоят босқичида туман жамоаси 2 та бронза медалини қўлга киритди.\nЖорий йилнинг ўзида Мирзачўллик ёшларнинг 1 нафари Осиё чемпиони, 3 нафари Жаҳон чемпиони, 37 нафари Ўзбекистон чемпиони бўлди. Фан олимпиадалари совриндорлари сони 15 нафарни ташкил этади.\n5 та муҳим ташаббус ижросида ҳам ёшларнинг иштироки алоҳида бўлмоқда. Ушбу бешта муҳим ташаббус туманимиздаги ўн мингдан ортиқ ёшлар ҳаётида муҳим аҳамият касб этмоқда.\nСанъат ва маданият, адабиёт соҳасида ёшларимиз учун маданият марказлари, спортга қизиқувчи ёшлар учун кўплаб спорт объектлари қуриб, фойдаланишга топширилмоқда.\nБугунги кунда Мирзачўл туманида 30 ёшгача бўлган ёшлар сони 38412 (0 ёшдан 30 ёшгача) нафарни ташкил этади. Шундан, 14 дан 30 ёшгача бўлган ёшлар 25120, 3012 нафардан ортиқ турли миллатга мансуб ёшлар.\n25 та мактабгача таълим муассасалари фаолият олиб бориб, уларда 2790 нафар ёшлар, 20 та умумтаълим мактабларига 9494 нафар ёшлар қамраб олинган.\nЁшлар ўртасида китоб мутолааси ва китобхонлик маданиятини ошириш ҳамда тарғиб қилиш мақсадида “Сайёр китоблар карвони”, “Китоб совға киламан” лойиҳаси доирасида 1 минг 200 дона китоблар чекка ҳудудлардаги кутубхоналарга совға қилинди. Ўзбекистон ёшлар иттифоқи томонидан тумандаги 20 та умумий ўрта таълим мактабларига 36 номдаги 600 дан ортиқ китоблар беғараз топширилди. Мирзачўл туманида 2019 йилнинг 20-22 май кунлари “Ёш китобхон” танловининг 10-14 ёш, 15-19 ёш ва 20-30 ёш тоифалари бўйича саралаш босқичи ва июн ойида туман босқичи ўтказилди. Саралаш босқичларида 3 минг нафардан ортиқ ёш китобхонлар ўз билимларини синовдан ўтказди.\n30 июнь – “Ёшлар куни” муносабати билан “Ёшлар ойлиги” доирасида ташкил этилган 50 дан ортиқ лойиҳа ва тадбирларга 12 мингдан ортиқ ёшлар жалб қилинди. Хар бир соҳаларда фаолият юритаётган ва юқори натижаларга эришаётган 40 нафар фаол ёшлар тақдирландилар.\n“Yoshlar – kelajagimiz” Давлат дастури барча ҳудудлар каби Мирзачўл туманида ҳам ёшлар бандлигини таъминлаш, янги иш ўринларини яратиш, уларни тадбиркорликка кенг жалб этишда алоҳида аҳамиятли бўлди. Давлат дастури доирасида 7 та бизнес лойиҳага жами 1 млрд. 530 млн. сўм миқдорида имтиёзли кредит маблағлари ажратилди. Натижада қирқ нафардан ортиқ янги иш ўринлари яратилди.\nҲозирги кунда “Yoshlar mehnat guzari” комплекслари ташкил этилиб, кўплаб ишсиз ёшларнинг бандлиги таъминланди.\nИттифоқнинг Мирзачўл тумани Кенгаши томонидан имконияти чекланган ёшларни қўллаб-қувватлаш мақсадида 4 та тикув машинаси ва 2 нафар кам таъминланган оилаларнинг бемор фарзандлари учун молиявий ёрдам кўрсатилди.\nИмконияти чекланган ёшларни қўллаб-қувватлаш мақсадида 30 нафадан ортиқ ёшларга ўқув-қуроллари, 28 нафарига озиқ-овқат маҳсулотлари тарқатилган.\n2019 йил баҳор ойида 21 га яқин боқувчиси йўқ, меҳнатга лаёқатсиз ёки ёлғиз қариялар хонадонида хашар ташкил қилиниб, томорқа майдонларига тўлиқ ишлов берилиб, турли полиз экинлари экиб берилди.\nЁшларнинг бандлигини таъминлаш мақсадида хамкор ташкилотлар билан биргаликда 3 маротаба меҳнат ярмаркалари ўтказилиб, улар орқали 278 нафар ёшлар ишга жойлаштирилди.\nМирзачўл туманидаги 278 нафар ишсиз ёшларнинг бандлигини таъминлашга эришилди жумладан 478 нафар ёшлар туманданги ўқув марказларида касб-ҳунарга ўқитиш орқали, 16 нафари Ҳунармандчиликка жалб этиш орқали, 278 нафари меҳнат ярмаркалари орқали, 122 нафарини деҳқон хўжаликлари ва томорқа ерларида бандлигини таъминлаш орқали ҳамда 40 нафари “Yoshlar - kelajagimiz!” жамғармаси ва бошқа имтиёзли кредитлар ажратиш орқали таъминланди. Туман бўйича жами 14 нафар ёшларга ўз тадбиркорлик фаолиятини бошлаш учун амалий ёрдам кўрсатилди. Шундан, 2 нафарига ер-жой ёки бино ажратилишида, 2 нафарига давлат рўйхатидан ўтишга кўмаклашилишида,10 нафарига бошқа масалаларда.\nТуманда вояга етмаганлар ва ёшлар ўртасида жиноятчилик ва ҳуқуқбузарликларнинг олдини олиш мақсадида давлат ва жамоат ташкилотлари билан ҳамкорликда Ёшлар иттифоқи туман Кенгаши қошида юз нафардан зиёд ёшлардан иборат “Фидокор ёшлар” жамоатчилик назорати гуруҳлари тузилиб, маънавий-маъданий тадбирлар ҳамда тунги рейдларга жалб қилинди. Туман ИИБ ҳамда “Фидокор ёшлар” жамоатчилик аъзолари билан ҳамкорликда, тунги кўнгилочар дам олиш масканларида 50 маротаба ортиқ тунги рейдлар ўтказилган бўлиб, ўтказилган рейдлар давомида 12 нафар ўқувчи ёшлар таълимга қайтарилиб, бошланғич ташкилот етакчиларига бириктирилди.\nВояга етмаганлар, ота-оналар ва психологлар иштирокида 24 маротаба психологик - тренинглар ўтказилиб, унга 651 нафар вояга етмаганлар, 412 нафар ота-оналар ҳамда 302 нафар педагоглар жалб қилинди.\n“Коррупцияга қарши кураш тўғрисида”ги “Биз ёшлар юртимизга хизмат қилишда виждонли, инсофли ва ҳалол бўлишимиз шарт” шиори остида “Ёшлар ва қонун” лойиҳаси ташкил этилиб 2 мингдан зиёд вояга етмаган ёшлар қамраб олинди. Ёшлар иттифоқи Мирзачўл тумани томонидан ҳуқуқбузарликлар ва жиноятчиликни олдини олиш борасида “Биз жиноятчиликка қаршимиз”, “Менинг маҳаллам жиноятчиликдан ҳоли ҳудуд”,“Одам савдоси давр муаммоси” каби мавзуларда 48 дан ортиқ давра суҳбатлари ташкил этилиб, тадбирларда жами 15 минг нафардан ортиқ (шундан, 7 минг нафари вояга етмаган ёшлар) ўқувчи ва уюшмаган ёшлар қамраб олинди.\nБилиб-билмай, эҳтиётсизлик оқибатида жиноятга қўл урган 7 нафар ёш Ёшлар иттифоқи кафиллиги асосида қамоқ билан боғлиқ бўлмаган жазо турлари қўлланилган ҳолда суд залидан озод қилинди ва уларнинг барчасини бандлиги таъминланди.\nЁшлар учун туманимизда бунёдкорлик ишлари амалга оширилди. Жумладан; Ёшлар боғи, Болалар ўсмирлар спорт мактаби учун спорт комплекси ва Марказий уйингоҳи, Хотира майдони, Нуронийлар маскани янгидан қурилди, Ўзбек-Қозоқ маданият маркази қайтадан таъмирланди;\nҲурматли ёшлар ва учрашув иштирокчилари!!\nМухтарам Юртбошимиз таъбири билан айтганда 2020 йил Жиззах вилоятида ҳам ёшларга оид Давлат сиёсатида туб бурилиш бўлиши лозим.


Қозоғистон мегаполисларида 5G мобил алоқаси синовдан ўтказилади\n8 Сентябрь 16:24\nNUR-SULTAN. Kazinform - Қозоғистоннинг Нур -Султан, Алмати ва Чимкент шаҳарларида 5G мобил алоқаси синовдан ўтказилади, деб хабар беради Kazinform ҚР Рақамли ривожланиш, инновациялар ва аэрокосмик саноати вазирлиги матбуот хизматига таяниб.\nҚозоғистон - бокс мамлакати ва менинг бурчим - бу ерга келиш - AIBA раҳбари Нур-Султан ҳокимлиги газ билан ҳаракатланадиган автобуслар сотиб олади Алмати шаҳрида «ETU Robocon – 2021» робототехника танлови бўлиб ўтмоқда\n«Қозоғистонда 5G ни жорий этиш талаби ортиб бораётганлиги сабабли, Қозоғистоннинг Рақамли ривожланиш, инновациялар ва аэрокосмик саноати вазирлиги қуйидаги маълумотларни тақдим этади:\nҚозоғистон Республикаси Радиочастоталар бўйича давлат идоралараро комиссияси 5G уяли алоқасини мамлакатнинг учта шаҳрида - Нур -Султан, Алмати ва Чимкентда синовдан ўтказишга қарор қилди.\nҲеч бир операторнинг эксклюзив ҳуқуқи йўқ, жадвалга кўра, 5G мобил алоқасини синаб кўриш имконияти бир муддат «Қазақтелеком« AЖ, «Кар-Тел« МЧЖ, «Ксell« AЖ, «Мобайлл Телеком-Сервис« МЧЖ га тақдим этилди.\nҲозирча 5G уяли алоқа тижорий ишга туширилишининг аниқ санасини айтиш мумкин эмас «, - дейилади хабарда.\nУнда шунингдек, қонун лойиҳаси ҳозирда Қозоғистон Парламенти Сенатида кўриб чиқилаётгани айтилган.\n»Муаммо қонун билан тўлиқ ҳал этилгандан кейингина, ғолиб бўлган оператор 5G стандартини тижорат мақсадларида ишлата олади«.\nҚозоғистоннинг учта шаҳрида юқори тезликдаги 5G интернет мавжуд бўлади


Россиялик миллиардер буюртма қилдирган дунёдаги энг йирик яхта суратлари эълон қилинди\n15:56 / 22.09.2015\nОммавий ахборот воситаларида “Еврохим” раҳбари Андрей Мельниченко буюртмаси асосида тайёрланган дунёдаги энг йирик елканли “А” (Sailing Yacht A) яхтасининг суратлари эълон қилинди. Кема Германиянинг Киль шаҳридан синов учун сувга туширилди, дея хабар бермоқда РБК.\nКеманинг нархи 260 млн евродан кам эмас. У Nobiskrug кемасозлик компаниясининг Германиядаги верфида қурилди. Синов учун суга туширилган яхта сайри кўплаб гувоҳларнинг эътиборини ўзига тортди.\n“А” яхтасининг узунлиги 147 метр, учта елканининг баландлиги эса 91,5 метрни ташкил этади. Бу эса тахминан 30 қаватли уй баландлигига тенг демакдир. Кема сув остидаги ботиб турувчи хоналар билан қўшиб ҳисоблаганда, саккиз қаватдан ташкил топган. Шунча ҳайбатли бўлишига қарамасдан, миллиардернинг яхтаси 20 нафар меҳмон ва 54 нафар экипаж аъзолари учун мўлжалланган холос.\nBoat International нашри маълумотларига кўра, ундан кейинги ўринда турувчи энг йирик яхта Sea Cloud бўлиб, 1931 йилда сувга туширилган. Унинг узунлиги 96,35 метрни ташкил этади.\nForbes журнали Мельниченко бойлиги 9,1 млрд доллар эканини маълум қилган. Тадбиркор Сибир кўмир энергетика компанияси, “Еврохим” ва бошқа бир қатор компанияларнинг назорат пакетларига эгалик қилади. Forbes миллиардерларнинг глобал рейтингида Мельниченко 137-ўринни эгаллайди.


Ветнам: қуруқлик ва сув ости ҳаёти – O‘zbekiston Badiiy akademiyasi\nБугун, 12 октябрь куни Ўзбекистон Бадиий академияси Икуо Хираяма Халқаро маданият карвон саройида россиялик ихтиолог, фотограф Александр Маркевичнинг “Ветнам: қуруқлик ва сув ости ҳаёти” номли фотокўргазмасининг очилиши бўлиб ўтди.\nАлександр Маркевич – 1952 йили Украинанинг Днепропетровск шаҳрида туғилган. 1975 йилда Белоруссиядаги Гомел Давлат университетининг “Биолигия – тупроқшунослик” факултетини тамомлаган. 1978 йилдан бошлаб ҳозиргача Россия Фанлар академиясининг Владивосток шаҳридаги денгиз биологияси Миллий илмий марказининг Узоқ Шарқ бўлимида ихтиолог бўлиб ишлайди.\nФоторассомлик билан ёшлигидан шуғулланиб келади. Унинг фотосуратлари Тинч океан рассомлари иттифоқи аъзолари ҳамкорлигидаги “Океан – мутахассис ва ҳаваскорлар фотосуратларида (2008)” ва “Владивосток: ўтмиш ва бугун (2010) ” фотоалбомларида чоп этилган. Шу билан бирга унинг фотосуратлари “Фан ва ҳаёт”, “ТоурEаст”, “Жонажон табиат” каби журналлардан ҳам жой олган.\nА. Маркевичнинг касби сайёрамизнинг деярли барча чучук ва денгиз сувларида яшовчи балиқ – ҳайвонларни ўрганиш билан боғлиқ. Ҳозирги кунга қадар ихтиолог 32 мингдан ортиқ балиқ турларини аниқлади. Балиқлар ва денгиз ости гўзаллигини инсонлар фақат фотосуратлар орқали кўриши мумкин. Шу боис ҳам А. Маркевич фотосуратларида оний лаҳзаларни ушлаб қолишга ҳаракат қилади.\nА. Маркевичнинг навбатдаги фотокўргазмаси Ветнамнинг қуруқлик ва эр ости ҳаётига бағишланган.\nВетнам – тақдири енгил бўлмаган коммунистик давлатдир. Вайрон қилувчи уруш тугагандан кейин, мамлакат яна оёққа турди, ўзига хос табиати, маданияти, халқона урф – одатлар ва ошхонаси билан жуда кўп туристларни ўзига жалб қилди,\nВетнам – ҳавоси 100 фоиз намликдан иборат тропикдир. Ёзда бу ерда ҳаво ҳарорати 50 даража, ёмғирлар мавсумида эса – 28 даража иссиқ бўлади. Денгизда ҳарорат қуруқ мавсумда 30 даража, ёмғирли кунларда 24-25 даражага пасаяди. Мамлакатнинг турли ҳудудларида тоғли жойга қараб, ҳарорат ҳам ҳар хил: масалан, Нячангда чўмилиш ва офтобда тобланиш мумкин, 140 км узоқликда жойлашган Далатда эса – музлаб қолиш мумкин, эрта тонг ва қуёш ботгач, ҳарорат 16 даражага пасаяди. Аммо бу жойда ажойиб архитектурага эга бўлган Cразй Ҳоусе меҳмонхонасини кўриш ва ипакдан ингичка ишланган картина фабрикасига ташриф буюриш мумкин.\nВетнамда жуда кўп чиройли будда ибодатхоналари бор, буддистлар 17 фоиз аҳолини ташкил қилади, Нячангда эса қадимги Чам ибодатхонаси – По – Нагар комплекси жойлашган.\nВетнамда энг кенг тарқалган транспорт воситаси – мотобайк, уларни кўпинча бутун оила бошқаради. Мотобайкдан 80 млн. аҳолидан 50 млн. киши фойдаланади, йўллар жуда тартибсиз. Йўл қоидаларига унчалик амал қилишмайди, ҳар ким ўз хоҳишича юради. “Қарама – қарши” томонга доим чиқиб кетишади. Бунақа йўллардан ўтиб кетиш учун, байкерларнинг эътиборини тортиш учун қўлни кўтарса бўлди.\nКўчаларда домино, шашка ёки нарда ўйнаётган ветнамликларни тез – тез учратиш мумкин. Ветнамнинг ҳақиқий бойлиги – ипакдан тўқилган расмлардир. Уларнинг нархи 10 минг доллардан бошланади ва ўсиб боради. Ветнамда туристлар филларда одатий Осиёдагидек фақат сайр қилмайди, балки, туяқушларда айланиб келиши мумкин.\nКурорт шаҳар Нячанг дайвинг учун Ветнамдаги энг яхши жойлардан бири ҳисобланади. Аввалги кичиккина балиқчилар қишлоғи яқин ўтган давр ҳисобланади. Нячанг, инфраструктура ривожланиши билан замонавий денгиз курортига айланди. Ҳозирда дайвингни Миллий денгиз парки бўлмиш Хон Мунда ташкил қилишади. Афсуски, узоқ йиллар урушдан кейин оч қолганлар, эҳтиёжманд одамлар денгизда яшовчи жониворларни ёввойиларча овқатланиш учун – сув тагида динамит портлатишди. Шундан кейин жуда кўплаб тирик маржон қоялари вайрон бўлди ва унинг ҳайвонлари қириб ташланди. Миллий денгиз паркларининг пайдо бўлиши ҳимоялашга қаратилган, маржон қояларни тиклаш ва уларнинг унумдорлигини оширишдир.\nХон Мун паркида турли хил денгиз флора ва фауналари бор: 350 дан ортиқ маржон турлари, 230га яқин балиқлар тури, 112 турдаги моллюскалар ва 115 турда қисқичбақасимонлар, 27 турдаги игнатанлилар, 69 турда сув ўтлари аниқланди. Маржонлар сув камлигидан сув ости қояси бўйлаб 45 метр чуқурликда ўсади. Балиқлардан тез – тез учраб турадиганлари, лаби дўрдайган, тўти – балиқ, ранг – баранг бўёқли капалак – балиқлар. Денгиз парки ўзини қуруқ мавсумда тоза суви ва ёрқин манзаралари билан намойиш қилади ва қуруқ мавсум – февралдан то августгача бу гўзалликдан баҳра олиш мумкин.\nФотокўргазма жорий йилнинг 22 ортябригача давом этади.


Ироқнинг Фаллужа шаҳрида ҳужумга учраган Америка аскарлари яна бир ироқликни отиб ўлдиришди.\n24 феврал 2021, Тошкент вақти: 23:19\nиюн 08, 2003\nАҚШ ҳарбийларига кўра, кеча тунда қуролли шахслар Америка аскарларига қарши ўт очган. Америкалик аскарлар ҳужум қилган шахслардан бир нафарини отиб ўлдирган, қолганлари қочиб кетишга улгурган. Ҳужумда Америка аскарларидан ҳеч ким яраланмаган.\nАпрел ойида Фаллужа шаҳрида юз берган икки воқеада Америка аскарлари 18 нафар намойишчини отиб ўлдиришди ва деярли 80 кишини ярадор қилишди. Ўшандан бери Фаллужа аҳолиси америкалик аскарларга қаршилик кўрсатиб келмоқда.


ТОШПУЛАТ РАХМАТУЛЛАЕВ СОГДИАНА: Самарқанд вилоятидаги бозорларнинг ачинарли аҳволи рўй-рост танқид остига олинди\nСамарқанд вилоятидаги бозорларнинг ачинарли аҳволи рўй-рост танқид остига олинди\nСамарқанд вилояти ҳудудидаги бозорлар жамоатчилик назорати тартибида ўрганиб чиқилди. Вилоят матбуот хизмати тарқатган маълумотномада таъкидланишича, бозорларда яратилган шароитлар, аҳолига кўрсатилаётган хизматлар, шунингдек бозор маъмуриятлари томонидан олиб борилаётган ишларнинг бугунги кундаги ҳолати ўрганилган.\nЎрганиш давомида бозорларда “Ўзбекистон Республикасида бозорлар ва савдо фаолиятини ташкил этиш қоидалари” талаблари мутлақо таъминланмаётганлиги маълум бўлди. Сотувчилар томонидан ҳам, бозор маъмурияти томонидан ҳам белгиланган мажбуриятларга қатъий амал қилинмаслик оқибатида чидаб бўлмас аҳвол вужудга келган.\nЖумладан, сотувчиларнинг белгиланган жойлардан ташқарида ноқонуний савдо қилиш ҳолатлари, фаолиятни амалга ошириш учун тегишли ҳужжатларни расмийлаштирмасдан хизмат кўрсатиш, тиббий кўрикдан ўтмасдан фаолият олиб бориш, санитария-гигиена талабларига риоя қилмаслик, тозалик ва ободончилик ишларининг мутлақо олиб борилмаслиги кузатилди.\nДеҳқон бозорларида сотувчиларни қатъий ажратилган савдо ўринлари бўйича жойлаштириш ва шу ўринларда савдо қилишини қатъий назорат қилиш ишлари, бир марталик йиғимлар, ижара тўловлари ва бошқа тушумларнинг банк тизими орқали автоматлаштирилган ҳисобга олиш йўли билан банк кассалари орқали қабул қилинишини таъминлаш ишлари мутлақо ташкил этилмаган.\nБозорларда савдо-сотиқ ишларини амалга ошириш тартибини белгиловчи ва атроф муҳитни муҳофаза қилиш, бозор жойлашган ҳудуддаги эпидемиологик, эпизоотик ва экологик хавфсизликни таъминловчи ветеринария-санитария қоидалари ва нормаларига амал қилинмасдан келинмоқда.\nЎтказилган текшириш натижалари вилоятдаги ҳар бир деҳқон бозори бўйича аниқ мисоллар орқали батафсил кўрсатиб ўтилган. Масалан, вилоят марказидаги “Сиёб бозори” масъулияти чекланган жамиятига қарашли деҳқон бозоридаги сотувчи ва харидорлар учун яратилган шароит мутлақо талаб даражасида эмаслиги уқтирилган. Ачинарлиси шуки, бозорда сут ва сут маҳсулотлари алоҳида сотилмасдан, бозор ҳудудининг ташқарисида антисанитария аҳволда бир маротаба ишлатиладиган елим идишларда (баклашкаларда) сотилмоқда.\nБозордаги аксарият қишлоқ хўжалиги маҳсулотлари сотиш расталари бўш турган бир вақтда, сотувчилар ерда харидорлар юриши учун қийинчилик туғдирган ҳолда савдо қилиб келмоқда. 10 августда бозор худудида қишлоқ хўжалиги маҳсулотлари билан 416та нуқтада савдо килинаётган бўлсада, ветеринария лабораторияси томонидан атиги 185та савдо нуқтасида қишлоқ хўжалиги махсулотлари сотилаётганлиги кўрсатилган холос.\nЯна бир ачинарли ҳолат ветеринария лабораториясида ишлатилаётган реактивлар заҳираси мавжуд эмаслигидадир. Ишлатилаётган реактивларнинг тайёрланган вақти ва ишлатиш яроқлилик муддатлари кўрсатилмаган, лабораториядаги пробиркалар синган ҳолатда, музлатгич, канализация умуман ишламайди, шахобчада сув йўқ, ходимлар ишлаши учун мутлақо шароит яратилмаган.\nШаҳардаги бошқа бозорларда ҳам аҳвол ачинарли. “Темир йул деҳқон бозори”да қишлоқ хўжалиги маҳсулотлари расталарда эмас, балки ерда сотилмокда. Ўрганиш куни соат 10-30лар бўлишига қарамасдан, патта пуллари йиғилмаган ва маҳсулотларга истеъмолга яроқлилигини тасдиқловчи ветеринария маълумотномалари берилмаган. Шунга қарамасдан, ушбу маҳсулотларни сотиш учун жой ажратилиб, патта пули йиғиб олинган. Бозор ҳудудида жойлашган ҳожатхона икки йилдан ортиқ вақт давомида ишламаслиги оқибатида, сотувчилар ахлатхонадан ҳожатхона ўрнида фойдаланиб келмокда.\nБозорнинг ўртасида қазилган хандакка сотувчилар томонидан чиқинди гўшт маҳсулотлари, суяк қолдиқлари ва бошқа турдаги сифати бузилган маҳсулотларни ташланиши натижасида хандак ахлатхонага айланган.\n“Дамариқ деҳқон бозори” масъулияти чекланган жамиятига карашли бозор фаолияти бутунлай аянчли ахволда. Бозор йул устида ўта ноқулай жойда жойлашган ва у санитария талабларига умуман жавоб бермайди. Бозор ҳудудидаги лабораторияда маҳсулотларни лабораториядан ўтказганлик тўғрисидаги рўйхатга олиш дафтари юритилмаган, лаборатория сув ва электр тармоқларидан узиб қўйилган. Бозор атрофи автомашиналар билан тўлганлиги натижасида сунъий тирбандлик юзага келган. Ҳудудда хизмат ўтаётган йўл ҳаракати хавфсизлиги ходимлари эса ушбу муаммоли ҳолатга мутлақо бефарқ.\n“Мармар” бозорида ҳам аҳвол аянчли бўлиб, бозор ҳудудида атиги 20 нафар сотувчи фаолият кўрсатмоқда, савдо қилиш учун патта нархи 8 минг сўм этиб белгиланган бўлиб, нақд йиғилган пуллар учун маъмурият томонидан касса чеки берилмайди. Ҳудудда ободонлаштириш ишлари мутлақо олиб борилмаган.\nЎтказилган текширишлар туманларда жойлашган бозорлардаги аҳвол ҳам юқорида кўрсатилганидан яхши эмаслигини намойиш этди. Текширувчилар хулосаси бўйича, Пахтачи туманидаги “Султонобод” ҳамда “Зиёдин” деҳқон бозорлари фаолияти мутлақо қониқарсиз аҳволда. Бозорлар ҳудуди умуман ободонлаштилмаган, ҳудудда ичимлик суви йўқ, 490 нафар сотувчилар фаолият кўрсатиши учун расталар ташкил этилмаган, айниқса гўшт сотиш нуқталарида чидаб бўлмас антисанитария ҳолати вужудга келган. Бозорларда ёнғин хавфсизлиги қоидаларига умуман эътибор қаратилмаган. Назорат торозилари ташкил этилмаган.\nЖамоатчилик назорати гуруҳи вакиллари савдо фаолияти билан шуғулланаётган тадбиркорлар билан суҳбатлашганда, улар туман ҳокими, сектор бошлиқлари, солиқ ва ички ишлар идоралари раҳбарлари фаолиятидан бутунлай норози эканликларини баён этишган.\nШу каби чидаб бўлмас аҳвол Каттақўрғон шаҳри ҳамда Каттақўрғон, Нарпай, Пастдарғом, Оқдарё, Иштихон, Пайариқ, Нуробод, Ургут, Тойлоқ, Булунғур туманларидаги бозорларда ҳам мавжудлиги қаттиқ танқид остига олинган.\nАслида, бундай аянчли аҳвол йиллар давомида шаклланиб келган. Айрим юртдошларимизда “бозор ўз номи билан бозор-да, унда тартиб ўрнатиб бўлмайди”, деган фикр ҳам мавжуд. Лекин нима бўлганда ҳам, бозорларимиздаги антисанитария ҳолатига чек қўйиш лозим, сотувчиларни ердан бўш расталарга ўтиб савдо қилишга ўргатиш, керак бўлса, мажбурлаш зарур. Ахир, бозордаги аҳволнинг қандайлиги, қандай шароитда савдо қилинаётганлиги маданиятлилик даражамизнинг кўрсаткичларидан бири эмасми?!\nАвтор: Тошпулат Рахматуллаев на 20:13\nХоким Каттакургана района рассказал, почему в райо...\nЭркинжон Турдимов: аҳоли мурожаатларининг 70 фоизи...\nВ Самарканде прошел фестиваль национального ремесл...\nИсроиллик ва америкалик туристлар нимадан ҳайратда...\nНарпайлик тадбиркор аёлни амалдорлардан ким ҳимоя ...\nСамарқанд вилоятидаги бозорларнинг ачинарли аҳволи...\nОперативники объяснили, что делали в спальном райо...\nВ Узбекистане будет снять двухсерийный фильм об Ам...\nПисатель Нусрат Рахмат: мудрые правители – благо д...\nВыставка «JV MAN Auto-Uzbekistan» открылась в Сама...\nБудет ли порядок в пункте пропуска «Джартепа» в Са...\nБажарилган битта ишга икки марта ҳақ тўлашни талаб...\nУВД Самаркандской области обзаведется собственным ...\nИймони бут одам коррупцияга қўл урмайди\nКакие конкретные меры предпринимаются для укреплен...\nСамарқанд аэропортида 5 миллион сўмлик радиоэлект...\nСамарқандда суд раиси банкирлар билан учрашувда н...\nПреподаватель СамГУ задержан при получении взятки ...\nОбыкновенная история матери-одиночки\n«Артуч» – альпинистская туристическая база


Яҳованинг ҳимоя водийсида қолинг | Тадқиқ сони\nТИЛИДА ЎҚИШ албан амхар арабча аргентина имо-ишора арман африкаанс бикол болгар бразилия имо-ишора ваиунаики валяйта венгер венда вьетнам га грек гренланд грузин гуарани дат занде зулу иврит игбо илоки инглиз индонез исланд испан итальян итальян имо-ишора йоруба каталан квангали кечуа (Аякучо) кечуа (Боливия) кикуйю киньяруанда колумбия имо-ишора корейс коса креол (Гаити) куаньяма латиш лингала литва луо малагаси малайя мальта мексикан имо-ишора ндебеле ндонга немис непал нзема нидерланд норвег озарбайжон озарбайжон (кирилл ёзувида) оромо пангасинан поляк португал румин рус свати себуан сепеди серб серб (лотин ёзувида) сесото (Лесото) сингал словак словен сранан-тонго суахили тагал таити тай тви тиграй тсвана тсонга турк украин фин француз хилигайнон хитой (путунхуа, анъанавий) хитой (путунхуа, соддалаштирилган) хорват чех чичева швед шона эве эстон эфик япон ўзбекча қирғиз қозоқ\nЭгамиз уруш пайти жанг қилгандай, ўша халқларга қарши жанг қилади. ЗАКР. 14:3\nЗайтун тоғи иккига ажралиши нимани англатади?\n«Кенг бир водий» нимани ифодалайди ва қандай қилиб унда қолиш мумкин?\n«Ҳаётбахш сувлар» нимани англатади ва бу сувдан ичиш кимларга фойда келтиради?\n1, 2. Яқин орада қанақа жанг бўлади ва Тангрининг хизматчиларига нима қилишларига ҳожат бўлмайди?\nБУНДАН қарийб 75 йил муқаддам, яъни 1938- йил 30- октябрь куни Қўшма Штатлардаги миллионлаб кишилар бир радио дастурни тинглашди. Дастур пайтида актёрлар мухбирлар ролини ўйнаб, Марс сайёрасидан Ерга аллақандай мавжудотлар бостириб келганини ва сайёрамизни вайрон қилаётганини хабар қилишди. Аммо аксарият инсонлар, бу бор-йўғи радио орқали эшиттирилган уйдирма воқеа эканини тушунишмади. Одамлар чиндан ҳам уруш бошланди деб ўйлашди. Айримлар қий-чув кўтариб уй-уйларига қочиб қолишди. Бошқалар ертўлага тушиб олишди, қуролларини ўқлаб қўйишди ва ҳатто заҳарли газдан ҳимояланиш мақсадида нам сочиқларни бошларига ўраб олишди.\n2 Яқин орада чинакам жанг юз беради. Бироқ аксарият инсонлар унга тайёр эмас. Бу жанг илмий-фантастик ҳикоя эмас, балки Худо томонидан илҳомлантирилган Муқаддас Китобдаги башоратдир. Ушбу жанг Армагеддон деб аталади. Бу, Аллоҳнинг ёвуз дунёга қаратилган жангидир (Ваҳ. 16:14–16). Армагеддонда Тангрининг хизматчилари ўзга сайёраликлардан ўзларини ҳимоя қилишларига тўғри келмайди. Бироқ улар Аллоҳнинг ҳайратомуз ишларига ва улуғвор қудратига шоҳид бўлиб, қалбларини эҳтиром туйғуси чулғаб олади.\n3. Қайси башоратни кўриб чиқамиз ва нега у бизни қизиқтиради?\n3 Армагеддон жанги ҳақида кўпроқ маълумотни Муқаддас Ёзувлардаги Закариё китобининг 14- бобидан топиш мумкин. Гарчи бу китобнинг ёзилганига тахминан 2 500 йил бўлган бўлса-да, ушбу башорат бизнинг ҳаётимиз билан чамбарчас боғлиқ (Рим. 15:4). Китобда ёзилганларнинг кўпи, Худонинг халқига таъсир қилган иккита воқеа билан боғлиқ. Бири 1914- йили осмонда Масиҳий Шоҳлик ўрнатилиши, иккинчиси эса яқин келажакда содир бўладиган тўлқинлантирувчи воқеалардир. Ушбу башоратда «кенг бир водий» пайдо бўлиши ва «ҳаётбахш сувлар» оқиши ҳақида гап кетади (Закр. 14:4, 8). Яҳова Ўз хизматчиларига ҳимоя тақдим этишида ушбу водий муҳим ўринни эгаллайди. Ҳаётбахш сувлар биз учун қандай аҳамиятга эга эканини тушунсак, нафақат бу сувдан ичиш кераклигини англаб етамиз, балки ундан ичишни истаб қоламиз. Ушбу башоратга ўта диққатли бўлиш бизга фойда келтиради (2 Бутр. 1:19, 20).\n«ЭГАМИЗНИНГ КУНИ» БОШЛАНМОҚДА\n4. а) «Эгамизнинг куни» қачон бошланди? б) 1914- йилдан бир неча ўн йиллар олдин Яҳовага топинган кишилар нимани эълон қилишган ва дунё раҳбарлари бунга қандай муносабат билдиришган?\n4 Закариё 14- боби «Эгамизнинг куни» деган сўзлар билан бошланади (Закр. 14:1, 2). Бу ўзи қандай кун? У «Ҳазратимиз куни» деб аталади. Бу кун, «дунё устидан шоҳлик қилиш Раббимиз ва Унинг Масиҳига тегишли» бўлганда бошланади (Ваҳ. 1:10; 11:15). Ушбу кун 1914- йил осмонда Масиҳий Шоҳлик пайдо бўлганида бошланди. 1914- йилдан бир неча ўн йиллар олдин, Яҳовага топинган кишилар «ўзга халқлар даври» 1914- йилда тугашини ва шу йилдан бошлаб дунё мисли кўрилмаган балою офатлар даврига қадам босишини эълон қилишган (Луқо 21:24). «Халқлар» бу сўзларга қулоқ солишдими? Ўз вақтида берилган ушбу огоҳлантиришга қулоқ тутишнинг ўрнига, сиёсий ва диний раҳбарлар мойланган ғайратли хушхабар воизларини писанд қилмай, уларни таъқиб этишди. Дунё раҳбарлари ўзларининг бу ҳаракати билан Қодир Аллоҳни масхара қилишди. Чунки мойланганлар «самовий Қуддус»нинг, яъни Масиҳий Шоҳликнинг вакиллари ҳисобланишади (Иброн. 12:22, 28).\n5, 6. а) Башоратга кўра халқлар «шаҳарга» ва унинг «фуқаролари»га қарши нима қилишган? б) «[Шаҳар аҳолисининг] қолганлари» кимлар бўлган?\n5 Халқлар қандай йўл тутишини башорат қилиб, Закариё пайғамбар шундай деган: «Душманлар шаҳарни [Қуддусни] қўлга киритишади». Бу шаҳар Худо Шоҳлигининг рамзидир. Ер юзида яшаётган мойланган масиҳийлар бу Шоҳликнинг «фуқаролари» ҳисобланишади (Филип. 3:20). Биринчи жаҳон уруши пайтида Яҳова ташкилотининг ер юзидаги қисмининг кўзга кўринган аъзолари «қўлга киритилди», яъни ҳибсга олинди ва Атлантадаги (АҚШ, Жоржия штати) қамоқхонага ташланди. Душманлар «уйларни талаб кетишади», яъни бенуқсонлигини сақлаган бу ва бошқа кишиларнинг бошига адолатсизлик ва зўравонликлар ёғилади. Ҳужумчилар адабиётларни тақиқлаб, хушхабарни ваъз қилиш фаолиятини чеклаб қўйиб, мойланганлар фойдаланган бойликларнинг катта қисмини талаб кетишди.\n6 Худонинг халқи сон жиҳатдан ҳужумчилардан оз бўлган, бадном қилинган, қаршиликка учраган ва таъқиб қилинган бўлса-да, душманлар ҳақ топинишни йўқ қила олишмади. Чунки у ерда «[шаҳар аҳолисининг] қолганлари», яъни «шаҳардан ҳайдалишни» хоҳламаган мойланганларнинг қолган қисми бор эди.\n7. Садоқатли мойланганлар бугунги кундаги Худонинг хизматчиларига қандай ўрнак кўрсатишди?\n7 Биринчи жаҳон уруши тугаши билан бу башорат охиригача амалга ошдими? Йўқ. Халқларнинг аксарият ҳужуми мойланганларга ҳамда уларнинг ер юзида яшашга умиди бўлган садоқатли ҳамкорларига қаратилган (Ваҳ. 12:17). Иккинчи жаҳон уруши буни тасдиқлади. Садоқатли мойланганлар бенуқсонликни сақлагани, бугунги кундаги Худо хизматчиларига турли синовларни, жумладан имондош бўлмаган қариндошларнинг, ҳамкасбларнинг ёки эътиқоди туфайли уларнинг устидан кулган синфдошларнинг қаршилигини енгишга туртки беряпти (1 Бутр. 1:6, 7). Қаерда яшашидан қатъи назар, Яҳовага топинувчилар ҳар қачонгидан кўра ҳозир «бир жон, бир тан бўлиб», душманлардан қўрқмасликка қарор қилишган (Филип. 1:27, 28). Дунё Худонинг халқидан нафратланган бир пайтда, улар ҳимояни қаердан топиши мумкин? (Юҳан. 15:17–19).\nЯҲОВА «КЕНГ БИР ВОДИЙ» ЯРАТМОҚДА\n8. а) Муқаддас Китобда тоғлар нимани билдиради? б) Зайтун тоғи нимани ифодалайди?\n8 Қуддус шаҳри самовий Қуддуснинг рамзи экан, унинг ёнидаги «Зайтун тоғи» ҳам рамзий маънога эга бўлиши керак. Бу тоғ нимани билдиради? Қандай қилиб «Зайтун тоғи иккига ажралади»? Нега иккала тоғ ҳам «Эгамиз тоғи» дейилган? (Закариё 14:4, 5а ни ўқинг) *. Муқаддас Китобда тоғлар шоҳликларни ёки ҳукуматларни билдиради. Баракалар ва ҳимоя ҳам Аллоҳнинг тоғидан келади (Заб. 71:3; Ишаё 25:6, 7). Демак, Қуддус шаҳрининг шарқида бўлган ва устида Худо турган Зайтун тоғи Яҳованинг коинот устидан ҳукмдорлигини ифодалайди.\n9. Қайси маънода «Зайтун тоғи» иккига ажралди?\n9 Зайтун тоғи иккига ажралиши нимани англатади? Қуддуснинг шарқида бўлган тоғ иккига ажралиши, Яҳова кўмакчи вазифасини бажарадиган яна битта ҳукуматга асос солишини англатади. Бу иккинчи ҳукумат Исо Масиҳнинг қўлида бўлган Масиҳий Шоҳликдир. Шу сабабли «Зайтун тоғи» иккига ажралганда «Эгамиз тоғи» деб аталган (Закр. 14:4, 5а). Демак, иккала тоғ ҳам Яҳованики.\n10. Икки тоғ орасидаги «кенг бир водий» нимани ифодалайди?\n10 Рамзий тоғ иккига бўлиниб, ярми шимолга, ярми жанубга сурилади. Яҳованинг оёқлари иккала тоғнинг устида туради. Ҳосил бўлган «кенг бир водий» эса Яҳованинг оёқлари остидан ўтади. Бу рамзий водий Худонинг ҳимоясини ифодалайди. Одамлар икки тоғ орасидаги водийдан ҳимоя топишганидек, Яҳованинг хизматчилари ҳам Унинг ҳамда Ўғлининг ҳукмронлиги остида ўзларини хавфсиз ҳис этишади. Бу билан Яҳова ҳақ топиниш йўқ бўлиб кетмаслигига ишонтирмоқда. Зайтун тоғининг иккига бўлиниши қачон юз берди? Бу воқеа 1914- йилда, ўзга халқлар даври ўз ниҳоясига етганида содир бўлди. Ҳақ топинишда бўлган инсонлар қачон бу рамзий водийга қоча бошлашди?\nВОДИЙГА ҚОЧИШ БОШЛАНДИ!\n11, 12. а) Рамзий водийга қочиш қачон бошланди? б) Яҳова Ўз қудратидан фойдаланиб, халқини ҳимоя қилаётганини нимадан кўрса бўлади?\n11 Ҳазрати Исо шогирдларини огоҳлантириб шундай деган: «Менинг номим туфайли ҳамма халқлар сизлардан нафратланади» (Мат. 24:9). Ушбу замонанинг охирги кунларида, яъни 1914- йилдан эътиборан нафрат ниҳоятда кучайди. Биринчи жаҳон уруши пайтида душманлар мойланганларнинг қолган қисмига кучли ҳужум уюштирган бўлишса-да, рамзий маънода садоқатли мойланганларнинг гуруҳини ўлдира олишмади. 1919- йилда улар сохта дин империяси бўлмиш Буюк Бобилнинг чангалидан озод бўлишди (Ваҳ. 11:11, 12) *. Айнан шунда Яҳованинг тоғлари орасидаги водийга қочиш бошланди.\n12 Айнан 1919- йилдан бошлаб то ҳозиргача Худонинг ҳимоя водийси ер юзидаги ҳақ топинувчиларни муҳофаза қилиб келмоқда. Кўп йиллар давомида бир қанча давлатлар Яҳова Шоҳидларининг ваъзгўйлик фаолиятини тўхтатишга уринган, Муқаддас Китобга асосланган адабиётларини эса тақиқлаган. Бу аҳволни ҳозир ҳам айрим мамлакатларда кузатиш мумкин. Халқлар нимаики қилмасин, ҳақ топинишни илдизигача йўқ қила олишмайди! Зеро Яҳова Ўз қудратидан фойдаланиб халқини ҳимоя қилади (Қонун. 11:2).\n13. Қандай қилиб Яҳованинг ҳимоя водийсида қоламиз ва нега ҳозир бу ҳар қачонгидан ҳам муҳим?\n13 Яҳовага садоқатли бўлиб, ҳақиқатда маҳкам турсак, У ва Ўғли Исо Масиҳ қараб туришмайди. Бирор кимса ёки бирор нарса бизни Унинг қўлидан ўғирлашига Аллоҳимиз йўл қўймайди (Юҳан. 10:28, 29). Сарвари Олам Яҳовага бўйсуниб, Масиҳий Шоҳликнинг садоқатли фуқаролари бўлишимиз учун, Тангримиз керакли бўлган ҳар қандай ёрдамни бизга тақдим этишга тайёр. Ҳимоя водийсида қолиш ўта муҳим. Чунки бу водий, тезлик билан яқинлашиб келаётган буюк қайғу пайтида ҳақ топинувчилар учун катта аҳамиятга эга бўлади.\n«УРУШ ПАЙТИ» ЯҚИНЛАШМОҚДА\n14, 15. Эгамиз душманларига қарши уруш қилган пайтда, ҳимоя водийсининг ташқарисида бўлганларнинг ҳоли нима кечади?\n14 Ушбу замона ўз ниҳоясига яқинлашгани сайин, Шайтон Тангри Яҳованинг хизматчиларига ҳужумларини кучайтиради. Сўнг, душманларига қарши курашадиган «[Худонинг] уруш пайти» келади. Яҳова шундай қиладики, бу Шайтоннинг сўнгги ҳужуми бўлади. Сарвари Олам бундан олдинги ҳар қандай «уруш пайти»дан кўра, ўша уруш пайтида Ўзини улуғвор Жангчи сифатида намоён қилади (Закр. 14:3).\n15 Эгамиз уруш қиладиган пайтда ҳимоя водийсининг ташқарисида бўлган одамлар билан нима бўлади? Закариё пайғамбар шундай деган: «Ўша куни нур бўлмайди. Ҳамма нарса қотиб қолади» (Закр. 14:6, ЯДТ). Башоратда айтилишича, улар учун «нур бўлмайди», яъни улар Аллоҳнинг илтифотидан бебаҳра қоладилар. Бўлғуси ўша уруш «душманларнинг отлари, хачирлари, туялари, эшаклари — уларнинг қароргоҳидаги ҳамма ҳайвонлар»ни, яъни халқларнинг қурол-яроғларини четлаб ўтмайди. Бундай қурол-яроғлар «қотиб қолади», яъни совуқдан қотиб қолгандек ишдан чиқади. Яҳова шунингдек офат ва «ўлат»дан фойдаланади. Ўлат ҳар қандай ваҳимали дўқ-пўписаларга барҳам беради. Бу том маънодаги ўлат бўладими ёки йўқми, буни билмаймиз. Ўша куни ғанимларнинг «кўзлари косасидаёқ чириб кетади, тиллари эса оғизларидаёқ чириб кетади». Аммо шуниси бизга маълумки, улар бизга зиён етказа олишмайди, Худога қарши ҳам гапира олишмайди (Закр. 14:7, 12, 15). Ер юзининг ҳеч бир жойида ҳалокатдан қочиб қутулиб бўлмайди. Жангда Шайтоннинг томонини эгаллаганлар улкан қўшинни ташкил этади (Ваҳ. 19:19–21). «Ўша куни бутун ер юзи, бу бошидан нариги четигача Худонинг қудратидан нобуд бўлган одамларнинг жасадларига тўлади» (Ерм. 25:32, 33).\n16. Эгамиз уруш қиладиган пайт яқинлашаётган экан, қайси саволлар устидан мулоҳаза юритишимиз керак ва нима қилишимиз лозим?\n16 Уруш ҳамиша азоб-уқубат келтиради, ҳатто уни ютиб чиққанларга ҳам. Озиқ-овқат танқис бўлади, одамлар мол-мулкидан айрилади, одатий турмуш тарзи изидан чиқади, инсонларнинг эркинлиги чекланади. Агар бошимизга шундай кўргиликлар тушса, ўзимизни қандай тутамиз? Ваҳимага тушамизми? Босим остида бўлганда имондан қайтамизми? Ёки умидимизни йўқотиб, тушкунликка тушамизми? Буюк қайғу пайтида Нажоткоримиз Яҳованинг қудратидан шубҳаланмай, Унинг ҳимоя водийсида қолиш нақадар муҳим! (Хабаққуқ 3:17, 18 ни ўқинг) *.\n«ҲАЁТБАХШ СУВЛАР ОҚИБ ЧИҚАДИ»\n17, 18. а) «Ҳаётбахш сувлар» нимани англатади? б) «Ўлик денгиз» ва «Ўрта ер денгизи» нимани билдиради? в) Нима қилишга қарор қилгансиз?\n17 Армагеддондан кейин Масиҳий Шоҳликдан «ҳаётбахш сувлар» оқиб чиқаверади. «Ҳаётбахш сувлар» — Худованд ҳаёт учун тақдим этаётган нарсалардир. «Ўлик денгиз» ва «Ўрта ер денгизи» инсонларни билдиради. Ўлик денгиз ўринли тарзда инсониятнинг умумий қабрида бўлганларни ифодалайди. Ўрта ер денгизида ҳаёт қайнаб ётгани боис, у Армагеддондан эсон-омон ўтиб олган «улкан оломонни» тасвирлаш учун мос келади (Закариё 14:8, 9 ни ўқинг *; Ваҳ. 7:9–15). Демак, иккала гуруҳ ҳам, «оби ҳаёт дарёси»дан оқаётган «ҳаётбахш сувлар»ни ичади. Натижада, одамзод мукаммал бўлиб, абадий яшайди (Ваҳ. 22:1, 2).\nЯҳованинг ҳимоя водийсида қолишга қарор қилинг\n18 Яҳованинг ҳимояси остида бўлсак, биз ушбу замона ўз якунига етганида омон қолиб, Худонинг адолатли янги дунёсига кирамиз. Барча халқлар биздан нафратланса ҳам, келинг, Худонинг Шоҳлигига садоқатли бўлиб, Яҳованинг ҳимоя водийсида қолишга қарор қилайлик!\n^ 8- х.б. Закариё 14:4, 5а: «Ўша куни У Қуддус шаҳрининг шарқида бўлган Зайтун тоғининг устида туради. Шу куни Зайтун тоғи иккига ажралади. Тоғ орасидан шарқдан ғарбга қараб кетган кенг бир водий ўтади. Шунда тоғнинг бир тарафи шимолга, иккинчи тарафи эса жанубга сурилади. Сизлар Эгамиз тоғининг водийси орқали қочасизлар».\n^ 11- х.б. «Ваҳий — унинг бажарилиши ўз поёнига етмоқда!» (рус) китобининг 169–170- саҳ. қ.\n^ 16- х.б. Хабаққуқ 3:17, 18: «Борди-ю, анжир дарахти гулламай қолса, узум токлари мева тугмаса, зайтун дарахтлари ҳосил бермаса, даладаги экинлар унмай қолса, қўраларда қўйлар қолмаса, оғилхоналар бўм-бўш бўлса, шунда ҳам Эгамдан шод бўлурман, нажоткорим Худодан қувонурман».\n^ 17- х.б. Закариё 14:8, 9: «Ўша куни Қуддусдан ҳаётбахш сувлар оқиб чиқади, унинг ярми Ўлик денгизга, қолган ярми эса Ўрта ер денгизига қуйилади. Сув ёзда ҳам, қишда ҳам оқаверади. Эгамиз эса бутун ер юзининг Шоҳи бўлади. Ўша куни барча халқлар фақатгина Уни Эгамиз, деб билади ва фақат Унга сажда қилишади».